title: Paul von Gerich

text: Vuonna 1921 von Gerich siirtyi suojeluskuntajärjestön palvelukseen Helsingin suojeluskuntapiirin päälliköksi. Ns. suojeluskuntaselkkaus sai alkunsa kun von Gerich julkaisi Hufvudstadsbladetissa 9. kesäkuuta 1921 nimimerkillä artikkelin nimeltä "Tuleeko Suomi liittymään balttilaiseen puolustusliittoon?". Tässä kirjoituksessa saksalaismielinen von Gerich arvosteli voimakkasti Ranskan ja Puolan johtamaa reunavaltiopolitiikkaa Baltiassa ja Itä-Euroopassa. Tämä kirjoitus aiheutti voimakkaita vastalauseita näiden maiden suurlähetystöjen taholta ja Suomen hallitus painosti suojeluskuntajärjestön ylipäällikköä G. D. von Esseniä erottamaan von Gerichin. Kun von Essen ei tähän suostunut hallitus erotti hänet ja määräsi hänen tilalleen kenraalimajuri K. E. Bergin. Berg erotti sitten von Gerichin mutta joutui sen jälkeen niin voimakkaan arvostelun kohteeksi suojeluskuntien ja armeijan piirissä että hän ampui itsensä 22. kesäkuuta 1921 oltuaan vain kaksi päivää suojeluskuntien ylipäällikkönä.


title: Paul von Gerich

text: Vuonna 1927 ulkoministeri Heikki Ritavuoren 1922 murhannut Ernst Tandefelt teki tunnustuksen jonka mukaan aktivisteihin kuuluneet apteekkari Oskar Jansson ja von Gerich olivat kehottaneet häntä murhaamaan Ritavuoren ja toimittaneet hänelle murhassa käytetyn aseen. Motiivina von Gerichin osalta olisi ollut Ritavuoren mukanaolo suojeluskuntaselkkauksen jälkiselvittelyssä. Asianomaiset itse kiistivät Tandefeltin väitteet eivätkä asiasta tehdyt poliisitutkimukset johtaneet selvyyteen.


title: Paul von Gerich

text: Eronsa jälkeen von Gerich muutti Haminaan jossa hän toimi Saksan varakonsulina vuoteen 1945 saakka sekä vuodesta 1928 Vakuutusosakeyhtiö Tarmon asiamiehenä. Von Gerich jatkoi myös Kadettikoulun taktiikan opettajana vuoteen 1925 saakka ja julkaisi useita aikanaan Venäjällä kirjoittamiaan ohjesääntöjä suomen- ja ruotsinkielisinä versioina "Upseerin käsikirjasto" ja "Officerens handbibliotek" -sarjoissa. Von Gerich ylennettiin vielä kenraaliluutnantiksi 1928.


title: Paul von Gerich

text: Von Gerich kuoli Haminassa vuonna 1951 77-vuotiaana.


title: Paul von Gerich

text: Nimimerkillä "Farbror":


title: Henna Virkkunen

text: Henna Maria Virkkunen (s. 4. kesäkuuta 1972 Joutsa) on suomalainen kokoomusta edustava poliitikko. Heinäkuun alusta 2014 hän on toiminut Euroopan parlamentin jäsenenä. Kansanedustajana Virkkunen toimi vuosina 2007–2014.


title: Henna Virkkunen

text: Virkkunen oli Kataisen hallituksen kunta- ja hallintoministeri vuosina 2011–2014. Vasemmistoliiton erottua hallituksesta maaliskuussa 2014 hänelle siirtyivät myös aiemmin Merja Kyllöselle kuuluneet liikenneministerin tehtävät, jolloin hänestä tuli kunta- ja liikenneministeri. Virkkunen toimi myös opetusministerinä Vanhasen toisessa hallituksessa (2008–2010) ja Kiviniemen hallituksessa (2010–2011) Sari Sarkomaan erottua tehtävästä joulukuussa 2008.


title: Henna Virkkunen

text: Virkkunen toimi kokoomuksen varapuheenjohtajana vuosina 2008–2014.


title: Henna Virkkunen

text: Virkkunen syntyi Joutsassa, mutta vietti lapsuutensa kolmivuotiaasta Alavudella Etelä-Pohjanmaalla, missä hänen vanhempansa pitivät baaria. Virkkunen ei ole ylioppilas, vaikka opiskelikin vuoden ajan iltalukiossa ennen hevosharrastukselle omistautumistaan. Nuorena Virkkunen työskenteli hevostenhoitajana Huittisissa Jukka Tuorin omistamalla tallilla sekä Tanskassa maajoukkueratsujen parissa.


title: Henna Virkkunen

text: 21-vuotiaana Virkkunen aloitti journalistiikan ja puheviestinnän opinnot Jyväskylän avoimessa yliopistossa opiskellen samalla myös kristillisen opiston journalistiikan kursseilla. Hän on filosofian lisensiaatti ja teki väitöskirjaa ministerieroista. Ennen poliittista uraansa Virkkunen työskenteli toimittajana Jyväskylässä ilmestyvässä sanomalehti Keskisuomalaisessa sekä freelance-toimittajana vuosina 1993–1998, viestinnän suunnittelijana ja osakkaana viestintätoimisto Medita Communicationissa 1998–2002 ja vuosina 2003–2006 apurahatutkijana Jyväskylän yliopistossa.


title: Henna Virkkunen

text: Virkkunen on ollut Jyväskylän kaupunginvaltuuston jäsen 1997–2016 ja puheenjohtaja vuosina 2005–2009. Hän luopui valtuuston puheenjohtajuudesta tultuaan valituksi valtioneuvoston jäseneksi.


title: Henna Virkkunen

text: Eduskuntaan Virkkunen valittiin vuoden 2007 eduskuntavaaleissa Keski-Suomen vaalipiiristä. Hän sai vaalipiirin neljänneksi suurimman äänimäärän 6 133, jolloin istuva saman puolueen kansanedustaja Ahti Vielma jäi täpärästi valitsematta. Vaaleissa Virkkunen käytti 20 200 euroa omia säästöjään. Kehittyvien maakuntien Suomi ry:n avustus oli 5 000 euroa.


title: Henna Virkkunen

text: Eduskunnassa Virkkunen oli ennen ministeriksi valintaansa jäsenenä sivistys- ja ympäristövaliokunnissa. Lisäksi hän edustaa kokoomusta kunta- ja palvelurakenneuudistuksen (PARAS) seurantaryhmässä.


title: Henna Virkkunen

text: Marraskuussa 2007 Virkkunen valittiin Kokoomuksen Naisten Liiton uudeksi puheenjohtajaksi. Hän toimi tehtävässä vuoteen 2011.


title: Henna Virkkunen

text: Virkkunen toimi opetusministerinä vuosina 2008–2011 Vanhasen toisessa hallitusessa sekä Kiviniemen hallituksessa. Hänet valittiin ministeriksi Sari Sarkomaan erottua tehtävästä joulukuussa 2008.


title: Henna Virkkunen

text: Syksyllä 2010 Virkkunen toi hallituksen käsiteltäväksi peruskoulu- ja tuntijakouudistuksen. Siihen kuului koulujen vähimmäistuntimäärän nostaminen neljällä vuosiviikkotunnilla, kieliohjelman laajentaminen, taito- ja taideaineiden aseman vahvistaminen ja uusi oppiaine, draama. Yläluokilla draamaa olisi ollut yksi vuosiviikkotunti. Kieltenopetusta oli tarkoitus vahvistaa määräämällä koulut tarjoamaan opetusryhmä, jos kielen valitsijoita on vähintään kymmenen. Kielten opetus oli myös tarkoitus aloittaa aiemmin, ensimmäisen vieraan kielen toisella luokalla ja toisen kotimaisen neljännellä tai viidennellä.


title: Henna Virkkunen

text: Uudistus kaatui keskustapuolueen vastustukseen. Puolueen mukaan siihen ei ollut varattu rahoitusta. Myös Opetusalan ammattijärjestö vastusti draamaa.


title: Henna Virkkunen

text: Kevään 2011 vaaleja seuranneiden hallitusneuvottelujen jälkeen Virkkunen valittiin nimitettäväksi Jyrki Kataisen hallituksen kunta- ja hallintoministeriksi. Hän on ajanut eteenpäin hallitusohjelmaan 2011–2015 kuuluvaa kuntauudistusta.


title: Henna Virkkunen

text: Virkkunen ilmoitti tammikuussa 2014 asettuvansa ehdolle europarlamenttivaaleissa 2014. Ehdokkuus herätti kritiikkiä, sillä Virkkunen oli jo kolmas Kataisen hallituksen europarlamenttivaaliehdokkaaksi asettunut ministeri. Lisäksi Virkkusen ministerinä valmisteleman monimutkaisen ja ristiriitaisen kuntauudistuksen pelättiin vaarantuvan ministerinvaihdoksen myötä. Huhtikuussa 2014 Virkkunen ilmoitti, ettei tavoittele kesällä vapautuvaa kokomuksen puheenjohtajan paikkaa vaan pyrkii ensisijaisesti EU-politiikkaan. Virkkunen valittiin parlamenttiin 43 829 äänellä.


title: Henna Virkkunen

text: Helmikuussa 2009 Virkkunen kritisoi SDP:n ja vasemmistoliiton nykytilaa: "Meillä on hyvä yhteistyön ja eteenpäin menemisen henki. Se erottaa kokoomusta ja vasemmistopuolueita. En tiedä, onko se ikävästi sanottu, mutta Sdp ja vasemmistoliitto ovat sellaisia katkerien ihmisten puolueita. Ei hyväksytä sitä, että toiset ihmiset menestyvät. Meillä ei olla kateellisia siitä, jos kaveri menestyy." Pari päivää myöhemmin Virkkunen pahoitteli suorasanaisuuttaan, mutta näki vasemmistopuolueiden tavan tehdä politiikkaa edelleen asioita vastustavana ja kielteisenä.


title: Henna Virkkunen

text: Vuoden 2008 kuntavaalien alla Virkkunen otti kantaa Jyväskylän elinkeinorakenteeseen, jota hänen mielestään kannattaa monipuolistaa ja yritystoimintaan saada lisää vauhtia, että nykyistä useampi opiskelija voi jäädä jatkossa alueelle töihin. Hän on ollut huolissaan, että vain joka kolmas lapsi liikkuu terveytensä kannalta tarpeeksi. Virkkusen mielestä "Jyväskylän kouluverkko on suunniteltava niin, että lapset voivat turvallisesti kävellä tai pyöräillä muutaman kilometrin koulumatkan. Pyörätiet ja alikulut kuntoon siis. Koulujen pihat on muutettava autojen parkkipaikoista liikuntaa suosiviksi. Koulujen kerhotoiminta on viritettävä uudelleen."


title: Henna Virkkunen

text: Huhtikuussa 2009 Virkkunen otti kantaa kouluruokailuun. Hänen mielestään kouluruoka on muutakin kuin pelkkää vatsantäytettä. "Ravitsemuksellisiin tavoitteisiin yhdistyy samalla tapakasvatus. – – Maksuton kouluruokailu on yksi niistä sosiaalisista innovaatioista, jotka Suomen koulujärjestelmässä herättävät kansainvälistä kiinnostusta. " Jyväskylän kaupunginvaltuustossa hän vaati vuonna 2006 Jyväskylän lähikirjastojen lakkauttamista Säynätsaloa lukuun ottamatta.


title: Henna Virkkunen

text: Uskonnonopetuksesta keskusteltaessa Virkkunen ei nähnyt suurta tarvetta muutokselle, koska hänen mukaansa luterilaisuus on vahva pohja suomalaiselle yhteiskunnalle. Hän piti kuitenkin kaikille oppilaille yhteisesti järjestettävää uskontotiedon opetusta yhtenä vaihtoehtona.


title: Henna Virkkunen

text: Joulukuussa 2010 Virkkunen huolestui ylioppilaiden ruotsin kielen taidoista. Hänen mukaansa korkeakoulujen kielten opetuksen voimavaroista kuluu jatkuvasti suurempi osa lukion ruotsista jääneiden aukkojen paikkaamiseen.


title: Henna Virkkunen

text: Heinäkuussa 2015 Virkkunen lähetti Twitter-palvelun kautta tyytyväisyyden ilmauksen, kun eurloparlamentti hyväksyi TTIP-neuvottelulinjauksen.


title: Henna Virkkunen

text: Virkkunen asuu Jyväskylässä, ja hänellä on yksi lapsi puolisonsa, Hankasalmen kunnanjohtaja Matti Mäkisen kanssa.


title: Ojakkalan–Olkkalan rautatie

text: Ojakkalan–Olkkalan rautatie oli 15 kilometrin pituinen, 600 mm:n raideleveydelle rakennettu kapearaiteinen rautatie, joka sijaitsi Vihdissä. Radan omisti Olkkala Oy, ja sillä liikennöitiin vuosina 1911–1957. Vuosina 1957–1966 rata oli Olkkalan alueen teollisuuslaitosten sisäisessä käytössä ilman yhteyttä Valtionrautateiden asemille.


title: Ojakkalan–Olkkalan rautatie

text: Rautatie rakennettiin vuonna 1911 puutavaran ja maidon kuljetusta varten Olkkalan kartanosta Ojakkalan asemalle Hanko–Hyvinkää-radalle.


title: Ojakkalan–Olkkalan rautatie

text: Rataa uhkasi kesällä 1916 hetken ajan venäläisten pakko-otto, mutta radan omistaja järjesti tarkastuspäiväksi runsaasti ylimääräistä liikennettä ja tietysti mahdollisimman runsaan ruoka- ja alkoholitarjoilun tarkastajille. Tarkastajat totesivatkin, että rata on liian tärkeä paikalliselle elinkeinoelämälle eikä sitä sopisi siis takavarikoida. Seuraavana vuonna alkoi Venäjällä vallankumous, jonka aikana venäläisten yleinen kuri ja hallinto romahtivat koko Suomessa.


title: Ojakkalan–Olkkalan rautatie

text:
Vuonna 1922 yhtiö aikoi hakea lupaa radan muuttamiselle yleiselle liikenteelle. Tämä pitkittyi erilaisten muotoseikkojen takia ja yleisen liikenteen lupahakemus vedettiin pois ministeriöstä kesken käsittelyn vuonna 1925. Syynä saattoi olla pitkällinen hakuprosessi, mutta myös yksityisen kuorma-autoliikenteen lisääntyminen Vihdissä. Lisäuhkakuvana oli myös merkittävä määrä uusia kuluja, jotka aiheutuisivat yleisen liikenteen vaatimuksista.
Radalla ei koskaan käytetty minkäänlaisia virkapukuja, ei edes virkalakkeja.


title: Ojakkalan–Olkkalan rautatie

text: Radan kiskotus oli säästösyistä tehty kevyestä 7–12 kiloa metriltä painavasta niin sanotusta rilliratakiskosta, mikä tuottikin vaikeuksia koko radan olemassaolon ajan. Samoin ala-arvoiset tukkien latvaosista tehdyt ratapölkyt ja heikko routiva ratapenkka sotkivat liikennettä toistuvasti. Vasta 1960-luvun alussa, liikenteen loppuvaiheessa, tehdasradoille saatiin jonkin verran VR:n vanhoja 22K -kiskoja ja kreosoottipölkkyjä.


title: Ojakkalan–Olkkalan rautatie

text: Radalla oli sen olemassaolon aikana käytössä viisi höyryveturia, kaksi moottoriveturia, yksi matkustajavaunu, erityisesti maidonkuljetukseen rakennettu erikoisvaunu ja yhteensä 106 eri tyyppejä ollutta tavaravaunua.


title: Ojakkalan–Olkkalan rautatie

text: Yksi erikoisuus oli se, että yhtiön viidestä höyryveturista ainakin kahdessa, mahdollisesti jopa kolmessa, oli yleisesti ottaen harvinainen ulkopuolinen valtaventtiili. Vain suomalaisvalmisteisessa kakkosveturissa ja muita suuremmassa viitosessa se oli normaaliin tapaan höyrykuvun sisällä. Kaikki yhtiön höyryveturit olivat märkähöyrykoneita.


title: Ojakkalan–Olkkalan rautatie

text: Ykkösveturi ostettiin uutena Saksasta maahantuojan, Ivar Lindfors Ab:n kautta; se oli Orenstein & Koppel, 0-6-0WT, numero 5987/1912.


title: Ojakkalan–Olkkalan rautatie

text: Veturi numero 2 (Tampella 232/1914, 0-6-0ST) ostettiin samoin uutena, nyt kotimaasta.


title: Ojakkalan–Olkkalan rautatie

text: Vuonna 1920 ostettiin Ivar Lindfors Ab:ltä kolmas höyryveturi, Orenstein&Koppel 7325/1920, 0-6-0WT, joka palvelikin sitten 36 vuotta eli käytännössä ulos menevän liikenteen loppuun. Siihen uusittiin tuliputket vuonna 1940. Veturi varastoitiin mäntävaurion vuoksi vuonna 1956.


title: Ojakkalan–Olkkalan rautatie

text: Kakkosveturi, joka osoittautui heikoksi ja oikulliseksi kuten eräs toinenkin samanmallinen, myytiin vuonna 1923 Helsingin kaupungille ja vietiin vuonna 1943 Merisuon rautatielle Kannakselle, jonne se jäikin. Sitä korvaamaan ostettiin vuonna 1923 yhtiönumeron 4 saanut, Yhdysvaltojen siirtoarmeijan ylijäämävarastoista peräisin ollut saksalainen veturi, joka oli todennäköisesti niin sanottu prikaativeturi eli samanlainen kuin Kuusankosken–Voikkaan rautatien veturi numero 5 (Henschel 15949/1918, 0-8-0T).


title: Ojakkalan–Olkkalan rautatie

text: Tästä nelosveturista tiedetään oletettavasti vain merkki, valmistusvuosi ja tyyppi, jotka ovat kohtalaisella varmuudella Henschel 1901, 0-8-0T. Tämän veturin mallista ei ole täyttä varmuutta, sillä paperit ovat kadonneet, eikä kuviakaan ole kuin yksi kaukaa otettu, jossa veturi näkyy lisäksi vain osittain. Tiedot sen käyttäytymisestä tukevat sen olleen neliakselista mallia: se kulki jyrkistäkin kaarteista muita vetureita liukkaammin ja raskasta junaa kovaa vedätettäessä alkoi taas heittää sivuttain.


title: Ojakkalan–Olkkalan rautatie

text: Prikaativetureissa, kuten muun muassa juuri KVR5:ssä, oli nimittäin yleisesti ottaen harvinaiset Klien–Lindner-akselit, joista ulommaiset liikkuivat sivusuunnassa hylsyrakenteen ja keskittävän jousikoneiston avulla, mistä kyseiset ominaisuudet aiheutuivat.


title: Ojakkalan–Olkkalan rautatie

text: Veturin muut tiedossa olevat ominaisuudet antavat aiheen otaksua, että veturi oli prikaativeturi, johon oli vaihdettu sotavuosina tehokkaampi kattila; kattila saattoi olla peräisin niin sanotusta kaksoisveturista, josta muut osat olivat sotatoimissa romuttuneet.


title: Ojakkalan–Olkkalan rautatie

text: Tämän uuden ja kylläkin tehokkaan veturin osoittauduttua aivan liian raskaaksi radan heppoiselle kiskotukselle siitä purettiin kankikoneisto ja vesitankit pois, minkä jälkeen sitä käytettiin höyläämön lämmityskattilana. Veden se otti omalla injektorillaan suoraan kaivosta. Purettujen osien kohtalosta ei ole tietoa, mutta todennäköisesti ne myytiin romuksi.


title: Ojakkalan–Olkkalan rautatie

text: Kun laitokseen saatiin uusi asennettava kattila vuonna 1935, tarpeettomaksi käynyt riisuttu veturi myytiin Malmin lentokentän työmaalle. Siellä se lopullisesti muutettiin siirrettäväksi höyrynkehittimeksi ja työmaan päättyessä romutettiin vuonna 1938.


title: Ojakkalan–Olkkalan rautatie

text: Asian vahvistaa se, että ehjä veturi olisi todennäköisesti työmaalta vapauduttuaan löytänyt tiensä jollekin teollisuusradalle, mutta kattilarekisterin mukaan se on romutettu tuolloin. Tämä tosiseikka vahvistaa oletusta, että veturista jo Olkkalassa puretut osat olisi romutettu purkamisen jälkeen.


title: Ojakkalan–Olkkalan rautatie

text: Viimeisenä höyryveturina Olkkalaan hankittiin vuonna 1938 numero 5, Hanomag 10454/1927, 0-4-0T. Sekin oli kovin raskas radan kevyelle kiskotukselle, ja siksi se oli ensin pääasiassa kolmosveturin ja sittemmin dieselin varakoneena.


title: Ojakkalan–Olkkalan rautatie

text: Käytetty Simplex -moottoriveturi (0-4-0bm) ostettiin Hämeenkylän tiilitehtaalta sahajauhoilla vuonna 1939 ja Orenstein & Koppel -moottoriveturi (0-4-0 dm) maahantuojalta T:mi Ivar Lindfors Oy:ltä uutena vuonna 1950. Molempien veturien paperit ovat kateissa. Uudemmasta veturista on runsaasti kuvia ja muistitietoja; sen muistetaan olleen tavoiltaan kovin oikkupäinen ja vaikeasti käsiteltävä. Vanhemmasta moottoriveturista ei ole säilynyt yhtään Ojakkalan aikaista kuvaa.


title: Ojakkalan–Olkkalan rautatie

text: Matkustajavaunussa ei ollut läpikulkua vaan ovet keskellä sivuilla. Vaunu oli maalattu siniseksi. Vaunussa oli ajan tavan mukaan kamiinalämmitys ja öljyvalaistus.


title: Ojakkalan–Olkkalan rautatie

text: Matkustajavaunu poistettiin liikenteestä jo 1930-luvun alussa tarpeettomana; sitä käytettiin ilman telejään ja penkkejään erään naishenkilön väliaikaisena kotina varsinaisen huvilan kunnostuksen ajan. Tämän jälkeen vaunu on todennäköisesti romutettu. Siitä ei ole säilynyt yhtään kuvaa, vain niukahkoja sanallisia kuvauksia. Poistetun radan varrelta löytyy yksi hylätty vanha matkustajavaunu, mutta ei ole varmaa tietoa liittyykö kyseinen vaunu alueella kulkeneeseen matkustajavaunuun.


title: Ojakkalan–Olkkalan rautatie

text: Satunnaisiin henkilökuljetuksiin käytettiin sen jälkeen väliaikaisesti penkein varustettuja avovaunuja.


title: Ojakkalan–Olkkalan rautatie

text: Maitovaunu poistui liikenteestä hiukan ennen sotaa; loppuajat maitotonkkia kuljetettiin avoimilla tiilivaunuilla.


title: Ojakkalan–Olkkalan rautatie

text: Loput vaunuista olivat avoimia tavaravaunuja sekä saven kuljetukseen tarkoitettuja kuuppavaunuja.


title: Ojakkalan–Olkkalan rautatie

text: Sodan jälkeen ostettiin ylijäämävarastoista suuri määrä avoimia tavaravaunuja, ns. dollarivaunuja. Niistä tulikin radan tärkeimpiä vaunuja liikenteen loppuajaksi.


title: Ojakkalan–Olkkalan rautatie

text: Muilla radoilla paljon käytettyjä varsinaisia umpitavaravaunuja ei radalla ollut.


title: Ojakkalan–Olkkalan rautatie

text: Rautatie hoiti Olkkalan tiilitehtaan ja sahan liikennettä aina vuoteen 1966 asti. Mikään yhtiön kalustosta ei kelvannut sotakorvauksiksi.


title: Ojakkalan–Olkkalan rautatie

text: Radan päälinja Männikkö–Ojakkala purettiin 1957, kun uusi ns. Porintie valmistui Olkkalaan asti.Viimeinen juna kulki Ojakkalaan 14.3.1957. Puutavaran kuljetus siirtyi tämän jälkeen kokonaan autoilla tapahtuvaksi. Samana vuonna myytiin vanhin vetureista, numero 1 ”Åbacka” (Orenstein & Koppel 5987/1912, 0-6-0WT) Rakennusliike Korolaiselle, joka purki veturin ja käytti kattilaa talvisilla työmaillaan siirrettävänä höyrynkehittimenä, kunnes sekin romutettiin 1960.


title: Ojakkalan–Olkkalan rautatie

text: Viimeiset kymmenen vuotta ajettiin sahan ja tiilitehtaan sisäistä liikennettä yhdellä höyry- ja kahdella moottoriveturilla.


title: Ojakkalan–Olkkalan rautatie

text: Tämäkin liikenne väheni vähenemistään kaluston ja radan kunnon aina vain laskiessa.


title: Ojakkalan–Olkkalan rautatie

text:
Yhtiö myytiin vuonna 1960 Lohjanvesistön Metsä Oy:lle. Viimeinen ajokuntoinen höyryveturi, numero 5, myytiin pian sen jälkeen Rakennusliike Y. Karjalaiselle. Tämänkin veturin kohtalona oli muuttua muutaman vuoden ajaksi siirrettäväksi rakennushöyrykattilaksi, joka poistui rekisteristä vuonna 1964.
Kolmoshöyryveturi (Orenstein&Koppel 7325/1920, 0-6-0WT) ajettiin rikki vuonna 1956 ja jätettiin talliinsa aina vuoteen 1968 asti, jolloin talli myytiin.


title: Ojakkalan–Olkkalan rautatie

text: 1960-luvun alussa rataverkosto supistui käsittämään radat savialueelta tiilitehtaalle ja joen yli veturitallille. Yhteys Männikköön työväentalolle purettiin ja jäljelle jäi lyhyt rataosa tiilitehtaalta Kirjavajärvelle Olkkala-joen varteen. Tätä käytettiin puutavaran varastointiin. Viimeiset vuodet ajettiin kahdella moottoriveturilla. Vuonna 1966 Paloheimo Oy osti yhtiön, ja toiminta lopetettiin kannattamattomana. Puutyötehdas paloi ja saha purettiin vielä samana vuonna, tiilitehdas paloi seuraavana syksynä purkutyötä tehtäessä. Radan liikenne loppui, moottoriveturit, vaunut ja kiskotukset myytiin romuttajalle.


title: Ojakkalan–Olkkalan rautatie

text:
Simplex-moottoriveturi jäi romuttamatta. Sen oltua jonkin aikaa Rautalammin Rastunsuon suoradalla se myytiin lopulta Kalajoen Rantajuna Oy:lle varaveturiksi. 1990-luvulla veturi myytiin Kovjoen Museorautatielle, jossa se on edelleen työveturina. Ulkoasultaan veturi on huonokuntoinen, koneisto sen sijaan on kunnossa.
Kaksi sodan jälkeen hankituista avoimista Hudson-merkkisistä tavaravaunuista eli niin sanotuista dollarivaunuista eksyi moninaisten kiertoteiden jälkeen ilman telejään Jokioisten Museorautatien omistukseen Minkiölle, jossa ne muutettiin 750 mm:n raideleveydelle. Toinen on 750 mm telein varustettuna satunnaisessa käytössä työliikenteessä, toinen on varastoitu.


title: Ojakkalan–Olkkalan rautatie

text: Koska veturitallikin myytiin ulkopuoliselle ja ostaja muutti sen omakotitalokseen, siellä käyttämättä seissyt kolmosveturi, joka oli lahjoitettu Vihti-Seuralle, sijoitettiin muistomerkiksi Makasiininmäelle.


title: Ojakkalan–Olkkalan rautatie

text: Kolmosveturi seisoi edelleen Makasiininmäellä ja meni aina vain huonompaan kuntoon, mutta vantaalainen teknikko P. Tapio J. Koskinen sai kymmenvuotiseksi venyneen väittelyn jälkeen vuokrata veturin kunnostettavaksi vuonna 1978. Veturi purettiin osiksi; pyöriä ei tarvinnut sorvata, koska ne olivat hyväpintaiset. Sen sijaan pyörissä olevat kiertokankien akselitapit täytehitsattiin ja sorvautettiin irrottamatta pyöristä.


title: Ojakkalan–Olkkalan rautatie

text: Myös oikeanpuolen rikkoutunut mäntä sorvattiin kokoonjuottamisen jälkeen, ja varustettiin uusilla männänrenkailla. Kattilassa oli myös katkennut kaksi sidepulttia, jotka uusittiin. Valtaventtiili purettiin, hiottiin ja koottiin uudelleen. Voitelukojeiden paikalle jouduttiin hankkimaan kokonaan uudet: sivusillalla ollut mekaaninen pumppu oli piloilla ja alkuperäiset varavoidekupit, jotka erottaa veturin työaikaisissa kuvissa, olivat kadonneet mihin kadonneet. Uudet varavoidekupit löytyivät VR:n poistotavaran joukosta, ja nopeasti huomattiin, että niiden kapasiteetti riittäisi helposti kokonaiseksi ajopäiväksi. Vanha mekaaninen pumppu on edelleen tallessa hyvin suojarasvattuna odottamassa kunnostustaan, joka saattaa vielä koittaakin.


title: Ojakkalan–Olkkalan rautatie

text: Veturin kattilana kokeiltiin kertaalleen Jokioisten museorautatien luovuttamaa entistä Kausalan-Leininselän rautatien kakkosveturin kattilaa, mutta jo ensi koe osoitti sen tuliputkien vuotavan kauttaaltaan, joten päätettiin korjata sittenkin parempikuntoiseksi osoittautunut veturin oma kattila. Kaikki tuliputkisaumat hitsattiin tulipesän päähän. Tehtiin paljon uutta peltirakennetta, uudet putkistot, uudet mittarit ja injektorit.


title: Ojakkalan–Olkkalan rautatie

text: Nyt pysyivät paineet sisällä, ja lopulta veturi saatiin kasaan. Koeajo Lahnuksen radalla oli menestys: Kolmonen liikahti heti yllättäen, nöyrästi, normaalin valtaventtiilin avaamisen seurauksena. Tehonsäätölaite toimi heti täydellisesti.


title: Ojakkalan–Olkkalan rautatie

text: Veturi osoittautui voimakkaaksi ja helposti ohjailtavaksi edeltäjäänsä verrattuna, joten radalle voitiin hankkia kolmaskin matkustajavaunu: se muunnettiin entisestä Nokian tehdasradan avoimesta propsivaunusta.


title: Ojakkalan–Olkkalan rautatie

text: Veturi liikennöi vuoteen 1991 asti Lahnuksen rautatien radalla. Koskinen rakensi veturista myös tarkan pienoismallin, joka on Vihdin museossa. Nykyisin itse kolmosveturi on Kovjoen Museorautatiellä liikenteessä.


title: Ojakkalan–Olkkalan rautatie

text: Radasta on Suomen Rautatiemuseon julkaisema historiikki.


title: Ojakkalan–Olkkalan rautatie

text: Ojakkalan-Olkkalan rautatiestä järjestettiin kesällä 2012 näyttely Vihdin museossa.


title: Vapiti

text: Vapiti eli kanadanhirvi ("Cervus canadensis") on suuri hirvieläimiin kuuluva nisäkäs. Se on hirven ja sambarhirven jälkeen suurin hirvieläin. Vapitia ja saksanhirveä pidettiin pitkään samana lajina, mutta DNA-tutkimukset ovat osoittaneet, että kyseessä on kaksi eri lajia. Vapiti on itse asiassa läheisempää sukua japaninhirvelle kuin saksanhirvelle. Vapitia tavataan lähinnä Pohjois-Amerikassa sekä pohjoisessa ja itäisessä Aasiassa.


title: Ystävyysottelu

text: Ystävyysottelu, harjoitusottelu tai joskus näytösottelu on urheilutapahtuma, jossa voittamisella ei ole juuri merkitystä. Ystävyysottelun tarkoituksena voi olla joukkueen kokoonpanon hiominen ennen kauden alkua, sääntömuutosten kokeileminen tai varojen kerääminen hyväntekeväisyyteen. Ystävyysotteluita pelataan erityisesti joukkuelajeissa kuten jalkapallossa, jääkiekossa ja koripallossa.


title: Ystävyysottelu

text: Näytösotteluksi kutsutaan ottelua, joka järjestetään koska halutaan lisätä lajin näkyvyyttä tai hyväntekeväisyystarkoituksessa. Näytösottelun osapuolet eivät välttämättä ole vakituisia seuroja, vaan esimerkiksi lajin parhaimmistosta, veteraaneista tai muusta tietystä ihmisryhmästä koottuja joukkueita. Tunnettuja vuosittain järjestettäviä näytösotteluita ovat pesäpallon Itä–Länsi-ottelu ja .


title: Ystävyysottelu

text: Ystävyys- ja näytösotteluissa voidaan usein joustaa normaaleista kilpailusäännöistä. Esimerkiksi jalkapallon säännöissä pelaajavaihtojen määrä on rajoitettu kolmeen, mutta seuratason ystävyysotteluissa vaihtoja voidaan tehdä osapuolten siitä etukäteen sopiessa mielivaltainen määrä. Kansainvälinen jalkapalloliitto on määrännyt kansainvälisten ystävyysotteluiden vaihtojen maksimimääräksi kuusi.


title: Pelagonian taistelu

text: Pelagonian taistelu käytiin syyskuussa 1259 Nikaian keisarikunnan ja Akhaian ruhtinaskunnan välillä. Se oli merkittävä taistelu Lähi-idän historiassa, sillä se varmisti Konstantinopolin siirtymisen takaisin Bysantille, Latinalaisen keisarikunnan johti hajoamiseen vuonna 1261 ja aloitti Kreikan uudelleen siirtymisen Bysantille.


title: Pelagonian taistelu

text: Vuonna 1258 vasta kahdeksanvuotias Johannes IV Laskariksesta tuli Nikaian hallitsija. Tämän holhooja ja myöhempi Bysantin keisari Mikael VIII Palaiologos oli halukas palauttamaan Bysantin valtakunnan ja valtaamaan alueet, jotka valtiolla oli ennen neljättä ristiretkeä. Vuonna 1259 Akhaian ruhtinaskunnan hallitsija Vilhelm II Villehardouin meni naimisiin Epeiroksen despotaatin hallitsijan Mikael II:sen tyttären kanssa. Tämä vahvisti Akhaian ja Epeiroksen liiton, johon osallistui myös Sisilian kuningas Manfred, joka lähetti heille 400 ritaria.


title: Pelagonian taistelu

text: Vuonna 1259 nikaialaiset valtasivat Thessalian ja syyskuussa Akhaian sekä Epeiroksen armeijat marssivat pohjoiseen kohtaamaan vastustajansa. Nikaialaisia johti "sebastokrator" Theodoros Dukas, joka oli Epeiroksen Mikaelin veli. Kuitenkin ennen taistelua Epeiros jätti Akhaian ja pakeni Nikaian puolelle. Taistelun lopputulos oli Nikaian keisarikunnan selvä voitto. Akhaian ruhtinaskuntaa hallinnut Vilhelm II vangittiin. Hänet vapautettiin vasta, kun hän oli luovuttanut ruhtinaskunnan merkittävimmät linnoitukset (mukaan luettuna Mystras).


title: Pelagonian taistelu

text: Johannes Palaiologos jatkoi tämän jälkeen sotatoimiaan ja valloitti Theban. Akhaian ruhtinaskunta oli ollut tähän saakka Kreikan merkittävin ranskalainen valtio, joka oli syntynyt neljännen ristiretken jälkeen. Ateenan herttuakunta otti taistelun jälkeen paikan vaikuttavimpana ranskalaisvaltiona Kreikassa.


title: Kari Harila

text: Kari Harila (s. 15. huhtikuuta 1968 Oulu) on suomalainen entinen jääkiekkoilija, pelipaikaltaan puolustaja. Harilaa kutsuttiin Kopoksi TPS:ssä pelattuaan.


title: Kari Harila

text: Harila muutti Turkuun 1988 opintojensa perässä ja samalla vakiinnutti paikkansa Turun Palloseuran joukkueessa. Harila oli puolustajana perusvarma pelaaja eikä esittänyt mitään hienouksia, vaan hoiti puolustajan tehtävänsä tunnollisesti. Harila pelasi ainoastaan neljä kautta muualla kuin Palloseurassa, ja hän toimikin kahteen otteeseen joukkueen kapteenina. Meriitteinä Harilalla on kuusi Suomen mestaruutta ja kaikki Turun Palloseuran riveissä. Harila lopetti peliuransa 32-vuotiaana viimeiseen Suomen mestaruuteensa.


title: Valon vuoksi

text: Valon vuoksi on suomalaisen kosketinsoittaja Jukka Gustavsonin toinen soololevy. Se on sävelletty samannimiseen, kokeelliseen tanssiteokseen, jota esitettiin 8. lokakuuta ja 19. marraskuuta 1978 välisenä aikana Suomen Kansallisoopperassa. Tanssiteoksen koreografia on Gustavsonin vaimon Leena Gustavsonin käsialaa.


title: Valon vuoksi

text: Kaikki kappaleet säveltänyt, sanoittanut ja sovittanut Jukka Gustavson.


title: Valon vuoksi

text: A-puoli


title: Valon vuoksi

text: B-puoli


title: Harri Kaasalainen

text: Harri Kaasalainen (29. marraskuuta 1920 Käkisalmi – 11. elokuuta 1967 Helsinki) oli suomalainen runoilija. Lauri Viidan perinteitä aluksi seuranneen Kaasalaisen parhaimmaksi teokseksi on arvioitu hänen viimeistä runokokoelmaansa "Nootti". Alkuperäiseltä ammatiltaan Kaasalainen oli kenkäkaupan myyjä ja kauppaedustaja.


title: Harri Kaasalainen

text: Harri Kaasalainen toimi Pirkkalaiskirjailijoiden sihteerinä 1953–1965 ja oli Suomen kirjailijaliiton johtokunnan jäsen 1960–1966. Hän työskenteli Kustannus Oy Lehmuksen kirjallisena johtajana 1961–1963 ja sen jälkeen Yleisradion dramaturgina 1963–1967.


title: Harri Kaasalainen

text: Harri Kaasalainen kokosi myös monia kaskukokoelmia, esimerkiksi 1965 yhdessä Pekka Lounelan kanssa toimittamansa evakkokaskukokoelman "Ilo pintaa vaik syvän märkänis".


title: Terrence Howard

text: Terrence Dashon Howard (s. 11. maaliskuuta 1969 Chicago, Illinois, Yhdysvallat) on Oscar-ehdokkaana ollut yhdysvaltalainen näyttelijä. Howard on näytellyt myös televisiossa. Terrence Howardin ensimmäinen merkittävä elokuvarooli oli vuonna 1995 ensi-iltansa saaneessa elokuvassa "Mr. Holland’s Opus". Vuodesta 2015 lähtien hän on esittänyt pääroolia televisiosarjassa "Empire".


title: Suutari (kala)

text: Suutari ("Tinca tinca") on Euraasiassa laajalle levinnyt sisävesien särkikala, joka elää myös Itämeren murtovedessä. Suutari on "Tinca"-suvun ainoa laji.


title: Suutari (kala)

text: Suutari on ruumiiltaan tanakka, väriltään tumman puhuvan oliivinvihreä tai pronssinruskea kala. Suomut ovat pienet, tiukasti limaiseen ihoon kiinnittyneet. Silmät ovat oranssinpunaiset, pienemmät kuin särkikaloilla yleensä. Suu on pieni, suupielissä on lyhyet viiksisäikeet. Pyrstön tyvi on tukeva, pyrstö jokseenkin neliömäinen. Muut evät sen sijaan ovat muodoltaan silmiinpistävästi pyöristyneet, selkäevä on lyhyt. Sukupuolet eroavat toisistaan vatsaevien muodossa ja koossa: koiraalla vatsaevät ovat naaraan eviä huomattavasti suuremmat. Suomessa pyydetyt suutarit ovat yleensä 30–40 cm:n pituisia ja 0,3–1,5 kg:n painoisia. Muualla Euroopassa suutari voi kasvaa yli 8 kg:n mittaan. Suomen 2000-luvun ennätyssuutari painoi 3,55 kg.


title: Suutari (kala)

text: Suutari elää Etelä-Suomen lämpimissä sisävesissä 62. leveysasteen eteläpuolella. Rannikkovesissä sitä on tavattu Merenkurkun pohjoispuolellakin. Lajin laaja kokonaislevinneisyys kattaa lähes koko Euroopan ja ulottuu Aasiassa Mongoliaan sekä Siperian Ob- ja Jenisei-jokien vesistöalueille. Istutettuna se esiintyy muillakin mantereilla.


title: Suutari (kala)

text: Suutari on tyypillisesti rehevien, seisovien vesien kala, joka tulee toimeen vähähappisessakin vedessä. Se elää pohjan tuntumassa ja syö lähinnä pohjaeläimiä kuten äyriäisiä, matoja, kotiloita ja hyönteisten toukkia. Suutari kutee alkukesällä matalassa rantavedessä kasvillisuuden seassa. Pienet mätimunat, joita voi olla satoja tuhansia, takertuvat vesikasveihin.


title: Suutari (kala)

text: Suomessa suutaria ei juuri arvosteta ruokakalana. Muualla Euroopassa ja Ruotsissakin suutaria kuitenkin pidetään maukkaana ja sitä kasvatetaankin lammikoissa annoskalaksi. Suomessa suutaria on kasvatettu istutettavaksi toisiin vesistöihin, ja suuri osa nykyesiintymistä onkin näiden istutusten tulosta.


title: Suutari (kala)

text:
Suutaria saadaan katiskoilla, verkoilla ja rysillä. Muualla Euroopassa se on myös suosittu onkikala; suuri suutari tarjoaa tiukan vastuksen.
Suutarin erikoisia värimuotoja (kultasuutari) viljellään ja käytetään Euroopassa lammikoiden koristekaloina.


title: Justified

text: Justified on Justin Timberlaken esikoisalbumi, joka julkaistiin 5. marraskuuta 2002.


title: Repola (yritys)

text: Repola Oy oli vuosina 1990–1995 toiminut suomalainen teollisuuskonserni, jonka toimialoja olivat mm. metalli- ja metsäteollisuus. Se oli aikanaan Suomen suurin teollisuusyritys. Yhtiö muodostettiin yhdistämällä Yhtyneet Paperitehtaat Oy ja Rauma-Repola Oy. Se fuusioitui vuonna 1995 Kymmene Oy:n kanssa UPM-Kymmene Oyj:ksi. Yrityksen pääjohtajana toimi sen olemassaolon ajan Rauma-Repolan entinen pääjohtaja, vuorineuvos Tauno Matomäki.


title: Morean despotaatti

text: Morean despotaatti () oli bysanttilainen provinssi, joka oli olemassa 1300-luvun puolivälistä 1400-luvun puoliväliin. Sen koko vaihteli sen satavuotisen historiansa aikana, mutta suurimmillaan se käsitti lähes koko Peloponnesoksen niemimaan, joka tunnettiin tuohon aikaan nimellä Morea.


title: Morean despotaatti

text: Despotaattia hallitsi yleensä Bysantin kruununperillinen, joka käytti titteliä despootti (ei tule sekoittaa tässä yhteydessä despotismiin). Morean pääkaupunki oli Mystraksen linnoituskaupunki, josta tuli merkittävä bysanttilaisen kulttuurin ja vallan keskus. Hallinnon keskus oli kaupungissa sijainnut Despoottien palatsi.


title: Morean despotaatti

text: Morean despotaatin alueella sijaitsi aiemmin Akhaian ruhtinaskunta, joka oli perustettu Bysantin entiselle alueelle neljännen ristiretken jälkeen. Akhaian hallitsija Vilhelm II Villehardouin hävisi Pelagonian taistelun vuonna 1259 ja joutui luovuttamaan alueensa linnoituksineen vapauttaakseen itsensä. Tästä alueesta tuli Morean despotaatin ydinosa.


title: Morean despotaatti

text: Keisari Johannes VI Kantakuzenos järjesteli provinssin uudelleen 1300-luvun puolivälissä antaakseen sen pojalleen Manuel Kantakuzenokselle apanageksi. Kilpaileva Palaiologos-dynastia kaappasi Morean Manuelin kuoltua vuonna 1380 ja Theodoros I Palaiologoksesta tuli Morean uusi despootti. Teodor hallitsi vuoteen 1407 ja vahvisti bysanttilaista valtaa sekä pääsi sopimukseen vahvempien naapureidensa, etenkin Osmanien valtakunnan, kanssa vasallivaltiosuhteesta. Teodor elvytti myös taloutta kutsumalla albaaneja asumaan alueelle.


title: Morean despotaatti

text: 1400-luvulla Morean despotaatti saavutti suurimman laajuutensa. Kuitenkin vuonna 1446 osmanien sulttaani Murad II tuhosi Bysantin puolustuksen Korintinkannaksella. Hyökkäys avasi osmaneille tien koko Peloponnesoksen valtaamiseen. Murad ehti kuolla ennen kuin onnistui hyödyntämään tilanteen. Mehmed II valloitti Bysantin pääkaupungin Konstantinopolin vuonna 1453 ja Morean despotaatin viimeisenä palasena Bysantin valtakunnasta Euroopassa seitsemän vuotta myöhemmin.


title: Pekka Lounela

text: Pekka Elias Lounela (20. elokuuta 1932 Helsinki – 2. joulukuuta 2002 Helsinki) oli suomalainen kriitikko, pakinoitsija, kirjailija ja runoilija.


title: Pekka Lounela

text: Lounela vietti lapsuus- ja nuoruusvuotensa Turussa, minkä jälkeen hän opiskeli Helsingin yliopistossa estetiikkaa, kirjallisuutta, taidehistoriaa ja filosofiaa.


title: Pekka Lounela

text: Lounela toimi "Parnasson" toimitussihteerinä 1955–1957 ja Yleisradion teatteriosastolla dramaturgina 1957–1963 ja teatteriosaston päällikkönä 1965–1973. Kriitikonuransa hän aloitti "Ylioppilaslehden" teatterikriitikkona.


title: Pekka Lounela

text: Lounelan kirjalliseen tuotantoon kuului pakinoita, pamfletteja, runoja, matkakirjoja, pienoisromaaneita ja näytelmiä. Hänen esikoisteoksensa, runokokoelma "Epätieto", ilmestyi 1954. Lehtipakinoita Lounela on julkaissut nimimerkillä "Kala".


title: Predator 2 – Saalistaja

text: Predator 2 – Saalistaja on vuonna 1990 ensi-iltansa saanut jatko-osa elokuvalle "Predator – saalistaja". Elokuvan on ohjannut Stephen Hopkins. Koko elokuvan näyttelijä- ja kuvausryhmä olivat vaihtuneet ensimmäisestä elokuvasta, vain näyttelijä Kevin Peter Hall jatkoi osassaan Predatorina. Käsikirjoittajina kuitenkin toimivat edelleen Jim ja John Thomas ja musiikin sävelsi ensimmäisen osan tapaan Alan Silvestri. Elokuva sai huonon vastaanoton faneilta ja kriitikoilta, mutta on sittemmin noussut kulttimaineeseen. Elokuva sai vuonna 2010 jatko-osan nimeltään "Predators".


title: Predator 2 – Saalistaja

text: Elokuvan tapahtumat sijoittuvat Los Angelesiin ja vuoteen 1997 eli kymmenen vuotta ensimmäinen "Predator"-elokuvan tapahtumien jälkeen.


title: Predator 2 – Saalistaja

text:
Erikoisen kuuma lämpöaalto on iskenyt Los Angelesiin. Samaan aikaan kaksi kilpailevaa huumekartellia käy sotaa kadulla, ja paikalle on kutsuttu kovan luokan ammattipoliisi Michael Harrigan (Danny Glover). Kiihkeän poliisin ja rikollisten välisen ampumisen jälkeen, rikolliskartelli vetäytyy lähitaloon suojaan, kun sarja räjähdyksiä vavisuttaa taloa ja sitä seuraavat satunnaisesti ammutut laukaukset hämmentävät Harrigania. Harrigan tutkii alueen ja huomaa rikollisten kuolleen, mutta ruumiit on silvottu ampumisen sijaan. Kun Harrigan ja hänen poliisikollegansa ovat lähdössä alueelta, huomaa hän lähes läpinäkyvän, auringon valossa kiiltävän kookkaan hahmon erään talon katolla.
"Video-oppaassa" vuodelta 1994 Bello Romano valittaa tämän jatko-osan jäävän hengettömäksi ja huumorittomaksi ja antaa sille kolme tähteä viidestä, mikä vastaa sanallista arviota ”hyvä”.


title: Royal Enfield

text: Royal Enfield oli vuonna 1893 perustetun brittiläisen "Enfield Manufacturing Companyn" moottoripyörämerkki. Yhtiö siirtyi polkupyörien valmistuksesta moottoripyöriin vuonna 1901. Sittemmin tuotemerkki ja valmistus on siirtynyt intialaisen autoteollisuuskonserni Eicher Motorsin tytäryhtiöksi; Eicher Motors hankki jo vuonna 1993 60 prosentin osuuden Royal Enfieldistä.


title: Royal Enfield

text: Royal Enfieldin kuuluisin malli, yksisylinterinen "Bullet", esiteltiin vuonna 1931. Toisen maailmansodan jälkeen 1949 Bullet 350 -mallista esiteltiin uudistettu versio, jonka tuotanto jatkui vuoteen 1958. Royal Enfieldien tuotanto Englannissa lopetettiin 1967 Redditchin tehtaalla ja 1970 Bradford-on-Avonin tehtaalla.


title: Royal Enfield

text: Madras Motors -yhtiö alkoi Enfieldien lisenssivalmistuksen Intian hallituksen tarpeisiin vuonna 1955. Tuotanto Intian Chennaissa jatkuu edelleen, ja tehdas on esitellyt uusia malleja. Bullet 350-mallista jatkokehitelty Bullet 500 esiteltiin vuonna 1993. Uusi malli on teknisiltä ratkaisuiltaan olennaisesti samankaltainen kuin alkuperäinen vuoden 1955 malli, mutta siinä on 12 voltin sähköjärjestelmä.


title: Wärtsilä Meriteollisuus

text: Wärtsilä Meriteollisuus oli Valmetin ja Wärtsilän telakkatoimintojen yhteenliittämisestä vuonna 1986 muodostunut yhtiö. Se aloitti toimintansa vuoden 1987 alussa ja ajautui konkurssiin 23. lokakuuta 1989, minkä jälkeen sen toimintaa jatkoi Masa Yards.


title: Wärtsilä Meriteollisuus

text: Telakoiden yhdistymisen takana oli läntisiä teollisuusmaita koetellut telakkakriisi, jonka seurauksena laivanrakennus oli muuttunut voimakkaasti tappiolliseksi. Yhdistämisellä haluttiin hakea tehokkuutta ja karsia kapasiteettia. Käytännössä tämä tarkoitti Valmetin Vuosaaren (Helsinki) ja Pansion (Turku) telakoiden sulkemista. Osana omistusjärjestelyjä Valmetin ja Wärtsilän paperikoneteollisuus yhdistettiin ja siirrettiin kokonaan Valmetille.


title: Wärtsilä Meriteollisuus

text: Wärtsilä Meriteollisuuden johtoon nimettiin oikeustieteen kandidaatti Pekka Laine, joka sai myöhemmin yrityksen sisällä kutsumanimen Musta-Pekka. Suomen valtio tuki Wärtsilä Meriteollisuuden syntyä 700 miljoonan markan verohuojennuksella. Vuosaaren telakka ajettiin alas vuoden 1987 loppuun mennessä. Pansiossa ollut Laivateollisuus (Late) suljettiin jo heinäkuussa. Osa Valmetin Neuvostoliittoon myymistä tilauksista siirrettiin Wärtsilän muille telakoille, kuten Pernoon.


title: Wärtsilä Meriteollisuus

text: Laine alkoi haalia ahkerasti tilauksia. Heti tammikuussa allekirjoitettiin sopimus Carnival Cruise Linesin (CCL) kanssa loistoristeilijästä joka oli määrä rakentaa Hietalahden telakalla. Sopimus sisälsi myös option kahdesta sisaraluksesta. Samassa kuussa norjalainen Kloster Cruise A/S tilasi risteilyaluksen Pernon telakalta. Seuraavassa kuussa tuli tilaus Rederi AB Sliteltä matkustajalaivasta ja optio sisaraluksesta joka tilattiin heinäkuussa. Syyskuussa CCL käytti optionsa kahdesta risteilyaluksesta, ja tätä seurasi lokakuussa Effoan tilaus suuresta autolautasta sekä optio sisaraluksesta joka tilattiin maaliskuussa 1988.


title: Wärtsilä Meriteollisuus

text: Yhtäkkiä paisunut tilauskirja asetti yhtiön uuden haasteen eteen, ja Wärtsilä Meriteollisuuden rakenteelliset ongelmat paljastuivat.Wärtsilä ajautui riitoihin Valmetin kanssa Valmetin alihintaan myymien tankkerien takia. Tappioita kasvatti entisestäänkin se, että osa aluksista täytyi teettää Rauma-Repolalla ja Hollmingilla alihankintatyönä. Wärtsilä vaati Valmetilta hyvitystä tappioista.


title: Wärtsilä Meriteollisuus

text: Laine siirtyi vuoden 1988 heinäkuussa emoyhtiö Wärtsilän varatoimitusjohtajaksi ja hänen tilalleen tuli Kari Airaksinen. Vuoden 1989 alkupuolella häntä seurasi Ingmar Ingvesgård. Jo kesällä 1988 Wärtsilä Meriteollisuuden tilanne näytti niin huonolta, että emoyhtiö mietti keinoja pelastaakseen itsensä Meriteollisuuden tappioilta, jotka olivat tuossa vaiheessa nousseet jo 1 000 miljoonaan markkaan. Omistajien usko oli hiipunut eivätkä ne olleet valmiita sijoittamaan lisää rahaa tappiollisen yrityksen pelastamiseksi. Wärtsilä Meriteollisuutta yritettiin myydä valtiolle, mutta Kauppa- ja teollisuusministeriön toimistopäällikkö Bror Wahlroos ilmoitti, että valtio ei ole halukas ryhtymään osakkaaksi.


title: Wärtsilä Meriteollisuus

text: Elokuun lopussa Wärtsilä myi 51 % Wärtsilä Meriteollisuuden osakkeista Yhdyspankille, Yhdyspankin sijoitusyhtiölle Oy Pomi Trading Ab:lle, Wärtsilän Eläkesäätiölle ja Wärtsilän Työeläkesäätiölle. Osakkeiden yhteishinta oli neljä markkaa. Tällä Wärtsilä saavutti sen, että se omisti Wärtsilä Meriteollisuudesta enää 19%, jolloin sitä ei tarvinnut käsitellä tytäryhtiönä yhtiön tilinpäätöksessä.


title: Wärtsilä Meriteollisuus

text: Maanantaina 23. lokakuuta Wärtsilä Meriteollisuuden johto kutsuttiin pikaisesti koolle. Todettiin, että yhtiön käteisvarat olivat loppuneet kokonaan ja tappiot olivat kohonneet jo 1 600 miljoonaan markkaan. Konkurssihakemus jätettiin samana päivänä Helsingin raastuvanoikeuteen. Konkurssi oli Pohjoismaiden historian siihen mennessä suurin.


title: Wärtsilä Meriteollisuus

text: Hietalahden telakan johtaja Martin Saarikangas otti heti konkurssin jälkeen aktiivisen roolin. Vain kaksi viikkoa konkurssin jälkeen perustettiin uusi valtio-omisteinen telakkayhtiö, Masa-Yards, joka käynnisti telakkatoiminnan uudelleen.


title: Jason Becker

text: Jason Becker (s. 22. heinäkuuta 1969) on yhdysvaltalainen säveltäjä ja entinen kitaristi, jonka tyyliä kuvaa lähinnä neoklassinen metalli.


title: Jason Becker

text: Becker tuli tunnetuksi metalliyhtyeessä Cacophony, joka julkaisi kaksi albumia 1980-luvun loppupuolella. Hän aloitti sittemmin soolouran ja nauhoitti yhden albumin David Lee Rothin kanssa. Beckerin ensimmäinen sooloalbumi oli "Perpetual Burn" (1988).


title: Jason Becker

text:
Becker menetti soitto-, liikkumis- ja puhekykynsä pitkäaikaisen ALS-lihasrappeumataudin johdosta. Hän pystyy kommunikoimaan
silmiensä liikkeillä ja on jatkanut säveltämistä tietokoneohjelmien avulla.


title: Vanin maakunta

text: Vanin maakunta on maakunta itäisessä Turkissa Vanjärven rannalla, Iranin rajalla. Vanin maakunnalla on pinta-alaa 20,927 km² ja maakunnan asukasluku on 877 524 (2000). Vanin maakunnassa asuu suuri kurdienemistö.


title: Vanin maakunta

text: Lokakuussa 2011 maanjäristys surmasi ainakin tuhat ihmistä Vanin ja Ercisin kaupungeissa.


title: Vanin maakunta

text: Vanin maakunta on jaettu 12 piirikuntaan (pääkaupunki lihavoidulla tekstillä).


title: Operaatio Kilpapurjehdus

text: Operaatio Kilpapurjehdus oli peitenimi Ahvenanmaan militarisoinnille 22. kesäkuuta 1941, jolla Suomi pyrki estämään Neuvostoliiton maihinnousun alueelle.


title: Operaatio Kilpapurjehdus

text: Kansainliiton päätöksellä Ahvenanmaa oli demilitarisoitu 1921, tarkoittaen alueen tyhjentämistä sotajoukoista ja -tarvikkeista. Pian talvisodan jälkeen Hankoniemi sekä Viro olivat kuitenkin neuvostojoukkojen hallussa, ja Suomen johto pelkäsikin maihinnousua saarille heidän taholtaan. Huhtikuussa 1941 oli suomalaisten suunnitelma Ahvenanmaan aseistamisesta valmis, jonka myötä Turun ja Porin väliselle rannikolle alettiin sijoittaa Suomen joukkoja.


title: Operaatio Kilpapurjehdus

text: Operaatio Kilpapurjehduksen käskyt annettiin 19. kesäkuuta ja laivasto-osasto lähti liikkeelle 22. päivän aamulla klo 4.30. Vuorokauden kuluessa Maarianhaminaan saapui yli 20 alusta. Osastoa suojasivat mm. Suomen molemmat panssarilaivat Väinämöinen ja Ilmarinen. Neuvostoliitto reagoi välittömästi: klo 6.05 panssarilaivoja pommitettiin Sottungan edustalla, vaikka maiden kesken ei vallinnut sotatilaa. Neuvostoliiton Itämeren laivasto oli asetettu valmiustilaan 21. päivän iltana.


title: Operaatio Kilpapurjehdus

text: Ahvenanmaalle sijoitettiin rykmentin verran joukkoja ja linnoittaminen aloitettiin. Panssarilaivat saattueineen suojasivat aluetta, kunnes saarille saatiin sijoitetuksi kenttä- ja rannikkotykistöä.


title: Operaatio Kilpapurjehdus

text: Vaikka Neuvostoliitto oli talvisodan jälkeen laatinut suunnitelmia maihinnoususta Ahvenanmaalle, ei niitä kuitenkaan koskaan yritetty toteuttaa. Jatkosodan kuluessa alettiin saarien miehitysjoukkoja kuitenkin pian siirtää varsinaiselle rintamalle itään, kun Hangon vapautus ja saksalaisten joukkojen eteneminen Baltiassa vähensi niin Neuvostoliiton vaikutusvaltaa Itämerellä kuin myös maihinnousun uhkaa. Jatkosodan jälkeen miehitys päättyi, ja Ahvenanmaa on siitä lähtien ollut jälleen demilitarisoitu.


title: Islannin vaakuna

text: Islannin vaakuna () on Islannin kansallistunnus lipun ja kansallislaulun ohella. Se on nykyisessä muodossaan ollut käytössä vuodesta 1944, vaikkakin se perustuu vuonna 1919 käyttöön otettuun vaakunaan. Vaakunassa on sininen kilpi, jossa on punainen risti hopeisen ristin sisällä. Kilpi muistuttaa Islannin lippua, josta se eroaa muotonsa lisäksi vain siinä, että heraldisen käytännön mukaisesti valkoinen on vaakunassa korvattu hopealla. Kilpeä kannattelee Islannin neljä suojelijaa (landvættir): härkä (Griðungur), aarnikotka (Gammur), lohikäärme (Dreki) ja jättiläinen (Bergrisi). Suojelijat seisovat laavakivilohkareen päällä.


title: Iskukuumennus

text: Iskukuumennus eli UHT-käsittely () on kuumennukseen perustuva säilöntämenetelmä.


title: Iskukuumennus

text:
Iskukuumennettavat elintarvikkeet kuumennetaan korkeassa paineessa suoran höyryinjektion avulla noin sekunnin ajaksi vähintään 135 °C:n lämpötilaan. Käytännön syistä usein kuitenkin käytetään hieman korkeampia lämpötiloja ja pidempää kuumennusaikaa: tyypillisesti lämpötilat ovat 140–150 °C ja kuumennusaika yli kaksi sekuntia.
Useimmiten tätä menetelmää käytetään pieneliöiden tappamiseksi maidosta ja maitotuotteista ja se pidentääkin maitotuotteiden säilyvyyden moninkertaiseksi. Tyypillisesti UHT-käsiteltyjen maitotuotteiden säilyvyysaika on kuukausia, kun käsittelemättömien maitotuotteiden säilyvyys on vain muutamia päiviä.


title: Iskukuumennus

text: Suomessa UHT-maidon kulutus on merkittävästi vähäisempää kuin muualla Euroopassa. Suomessa UHT-maidon osuus on alle prosentin luokkaa, kun Länsi-Euroopassa lähes puolet kulutetusta maidosta on iskukuumennettua.


title: Marya Hornbacher

text: Marya Hornbacher (s. 4. huhtikuuta 1974) on yhdysvaltalainen kirjailija.


title: Marya Hornbacher

text: Hornbacher syntyi Kaliforniassa, mutta varttui Minnesotassa. Hän kärsi lapsuudestaan asti syömishäiriöistä. Hornbacher on ollut useita kertoja laitoshoidossa ensin syömishäiriöiden ja myöhemmin kaksisuuntaisen mielialahäiriön takia.


title: Marya Hornbacher

text: 22-vuotiaana Hornbacher kirjoitti omaelämäkerrallisen teoksen "Elämä kateissa – kertomus anoreksiasta ja bulimiasta". Se oli ehdolla Pulitzer-palkinnon saajaksi vuonna 1998. Teos on sittemmin käännetty useille kielille, ja pelkästään Yhdysvalloissa sitä on myyty yli miljoona kappaletta.


title: Marya Hornbacher

text: Random House julkaisi vuonna 2005 Hornbacherin kirjoittaman "The Center of Winter" -romaanin, joka kertoo itsemurhan jälkimainingeista.


title: Marya Hornbacher

text: Hornbacherilla diagnosoitiin kaksisuuntainen mielialahäiriö (I tyyppi, nopeasti vaihteleva muoto) vuonna 1997. Hänen toinen omaelämäkerrallinen kirjansa "Madness: A Bipolar Life" julkaistiin vuonna 2008. Siinä Hornbacher kuvaa elämäänsä mielisairauden kanssa "Elämä kateissa" -kirjan tapahtumien jälkeen.


title: Epätyypillinen masennus

text: Epätyypillinen masennus on mielialahäiriö, jolla on useita samoja tyypillisiä oireita kuin masennuksella ja dystymialla, mutta siihen kuuluu mielialan parantuminen reaktiona myönteisiin tapahtumiin. Sitä vastoin melankolisesta masennuksesta kärsivät henkilöt eivät yleensä koe mielialan nousua normaalien miellyttävien tapahtumien yhteydessä. Epätyypilliseen masennukseen kuuluvia oireita ovat myös tuntuva painonnousu tai ruokahalun kasvu, liikaunisuus, raskas tuntemus raajoissa ja herkkyys sosiaaliselle hylkäämiselle, jotka aiheuttavat merkittävän sosiaalisen tai ammatillisen haitan.


title: Epätyypillinen masennus

text: Nimestään huolimatta epätyypillinen masennus on masennuksen yleisin muoto.


title: Epätyypillinen masennus

text: Epätyypillinen masennuksen tunnuspiirteitä ovat:


title: Epätyypillinen masennus

text: Epätyypillinen masennus ilmenee usein nuorempana kuin masennussairauden muut muodot. Suurin osa potilaista on naisia, ja usein epätyypillisen masennuksen rinnalla ilmenee muitakin mielenterveyden häiriötiloja.


title: Epätyypillinen masennus

text: Vaikka SSRI- ja muut uudet mielialalääkkeet ovat usein ensimmäinen lääkevalinta masennuksen hoitoon vähäisten haittavaikutustensa vuoksi, varsin vähän tiedetään niiden tehosta epätyyppillisen masennuksen hoidossa.


title: Epätyypillinen masennus

text: Nykytietämyksen mukaan MAOI-lääkkeet ovat epätyypillisessä masennuksessa tehokkaampia kuin trisykliset mielialalääkkeet. Palautuviin MAOI-lääkeaineisiin lukeutuva moklobemidi on havaittu yksittäisessä tutkimuksessa tehokkaammaksi kuin SSRI-lääkkeisiin kuuluva fluoksetiini. SSRI-lääkkeisiin lukeutuva sertraliini on puolestaan yksittäisen tutkimuksen perusteella moklobemidiä tehokkaampi.


title: Epätyypillinen masennus

text: Vuoden 1999 tutkimuksessa ilmeni, että kognitiivista käyttäytymisterapiaa saaneilla potilailla oli sama 58 % hoitovaste kuin MAOI-lääkityksellä.


title: Greatest Hits (Björk)

text: Greatest Hits on tähän mennessä ainoa Björkin kokoelma-albumi. Se sisältää albumien "Debut", "Post", "Homogenic" ja "Vespertine" kappaleita.


title: Greatest Hits (Björk)

text: Albumilla olevat kappaleet "Human Behaviour", "Big Time Sensuality", "Venus as a Boy" ja "Play Dead" ovat albumilta "Debut". "Hyper-Ballad", "Army of Me", "Isobel" ja "Possibly Maybe" ovat albumilta "Post". "All Is Full of Love", "Jóga", "Bachelorette" ja "Hunter" ovat albumilta "Homogenic". Ja viimeisenä kappaleet "Pagan Poetry" ja "Hidden Place" ovat albumilta "Vespertine".


title: Greatest Hits (Björk)

text: Albumilla ei ole kaikkia Björkin kappaleita, jotka ovat julkaistu singleinä kuten "It's Oh So Quiet", "Alarm Call", "I Miss You", "Cocoon" ja "Violently Happy".


title: Greatest Hits (Björk)

text: Albumin viimeisenä kappalena on ennenjulkaisematon "It's in Our Hands", joka on julkaistu myös singlenä jälkeenpäin.


title: Joahas

text: Joahas oli yksi Israelin kuningaskunnan kuningas. Hän tuli valtaan isänsä Jeehun kuoltua ja hallitsi 17 vuotta, ehkä vuodet 818–801 eaa. Joahasin kuoltua tuli Israelin kuninkaaksi hänen poikansa Joas.


Joahas


title: Monoseksuaalisuus

text: Monoseksuaalisuus on lähinnä vertailussa aseksuaalisuuteen ja biseksuaalisuuteen käytettävä harvinainen termi. Se voi viitata:


title: Joas

text: Joas voi tarkoittaa seuraavia:


title: Tapio Holvitie

text: Tapio Johannes Holvitie (24. tammikuuta 1934 Uusikaupunki – 24. lokakuuta 2015 Turku) oli suomalainen poliitikko. Kokoomuksen kansanedustajana hän edusti Turun läänin eteläistä vaalipiiriä 1979–1991. Erityisopettajan koulutuksen saanut Holvitie oli presidentin valitsijamies 1978, 1982 ja 1988 sekä Turun kaupunginvaltuuston jäsen 1969–1993. Hän oli Suomi-Israel Yhdistysten Liitto ry:n sekä Turun Seudun Suomi-Israel yhdistys r.y:n kunniapuheenjohtaja.


title: Joas (Israel)

text: Joas oli Joahasin poika ja yksi Israelin kuninkaista. Hän hallitsi 17 vuotta, todennäköisesti vuodet 801–785 eaa. Joas kävi menestyksekkään sodan Juudan kuningasta Amasjaa vastaan. Hän nöyryytti Amasjan, otti mukaansa valtaisan määrän kultaa ja revitti Jerusalemin muurista pienen kohdan. Tämän jälkeen hän palasi maahansa. Kuoltuaan tuli kuninkaaksi hänen poikansa Jerobeam II.


title: Asarja

text: Asarja, myös Ussia, oli yksi Juudan kuninkaista. Hän tuli kuninkaaksi isänsä Amasjan murhan jälkeen 16-vuotiaana ja hallitsi 52 vuotta. Hänen äitinsä oli jerusalemilainen Jekolja. Asarja rakennutti uuden laivaston ja aloitti uudelleen kaupankäynnin Arabian maiden kanssa. Hän sai Eilatin jälleen Juudalle ja jälleenrakensi sen. Hän soti filistealaisia vastaan ja hajotti Gatin, Jabnen ja Asdodin kaupunkien muurit. Hän rakensi myös kaupunkeja Asdodin alueelle ja muillekin alueille, jotka hän oli vallannut filistealaisilta. Hän myös soti Gur-Baalin arabeja vastaan sekä sai ammonilaiset veronalaisikseen. Lisäksi hän rakennutti Jerusalemiin uusia torneja ja teki autiomaahan linnoituksia ja vesisäiliöitä. Valtansa kasvaessa hänen kerrotaan kuitenkin ylpistyneen ja alkaen tekemään syntiä ja mennen jopa suitsuttamaan itse temppeliin, mikä oli vain pappien, jotka kuuluivat Aaronin sukuun, oikeus. Tämän vuoksi häneen olisi tarttunut spitaali, jota hän sairasti kuolemaansa asti. Hänen kuoltuaan tuli uudeksi Juudan kuninkaaksi hänen poikansa Jotam.


title: Jerobeam II

text: Jerobeam II oli yksi Israelin kuninkaista. Hän hallitsi maata 41 vuotta, ehkä vuodet 785–744 eaa. Hänen isänsä oli Joas. Jerobeam II:n aikana Israel eli kukoistuskautta. Hallituskautensa puolivälissä profeetta Aamos saarnasi maassa, varoittaen tulevasta. Jerobeam II myös nujersi Syyrian edeten Damaskokseen asti. Hänen kuoltuaan tuli kuninkaaksi hänen poikansa Sakarja.


Jerobeam II


title: Resistance: Fall of Man

text: Resistance: Fall of Man on Insomniac Gamesin kehittämä ja Sony Computer Entertainmentin julkaisema ensimmäisen persoonan ammuntapeli. Peli julkaistiin PlayStation 3:lle vuonna 2006. Peli tunnettiin aiemmin työnimellä "I-8".


title: Resistance: Fall of Man

text: Peli seuraa klassista alien-teemaa, jossa pelaajan täytyy pelastaa maailma Chimera-nimisiltä hirviöiltä. Peli on saanut vaikutteita "Ratchet & Clank" -pelisarjasta: muun muassa pelin aseet ovat futuristisia ja niitä voi muunnella ja päivittää samalla tavoin kuin "Ratchet & Clank" -peleissä.


title: Resistance: Fall of Man

text: Pelissä oli mukana verkossa pelattava moninpeli, joka mahdollisti jopa 40 pelaajan ottelut. Pelin ja sen jatko-osien serverit kuitenkin lopetettiin keväällä 2014. Jaetulla ruudulla peliä voi pelata yhteistyöpelinä kaksinpelinä tai otteluina neljän pelaajan kesken.


title: Romaric

text: Christian Koffi N’Dri, tunnetaan nimellä Romaric, (s. 4. kesäkuuta 1983 Abidjan, Norsunluurannikko) on norsunluurannikkolainen jalkapalloilija. Hän edustaa ranskalaisseura SC Bastiaa. Hän on pelipaikaltaan keskikenttäpelaaja.


title: Romaric

text: Romaric aloitti uransa norsunluurannikkolaisessa ASEC Mimosasissa kausina 2001–2003. Kausiksi 2003–2005 hän siirtyi belgialaiseen Bevereniin, jossa pelasi 44 ottelua ja teki 18 maalia. Kaudet 2005–2008 Romaric vietti ranskalaisessa Le Mansissa pelaten 89 ottelua ja tehden seitsemän maalia. Vuosiksi 2008–2012 hän siirtyi espanjalaiseen Sevillaan, jossa pelasi kolmen kauden aikana 81 ottelua ja teki kolme maalia. Kaudella 2011–2012 Romaric pelasi lainalla Espanyolissa 28 ottelua, joissa teki kolme maalia. Seuraavaksi kaudeksi hän siirtyi Zaragozaan. Peliaika seurassa jäi kuitenkin vähäiseksi ja Romaric pelasi vain 12 liigaottelussa. Kesällä 2013 hän siirtyi SC Bastiaan.


title: Romaric

text: Romaric pelasi maajoukkueessa vuoden 2006 jalkapallon maailmanmestaruuskisoissa vain yhdessä pelissä Hollantia vastaan, jonka Norsunluurannikko voitti 2–1.


title: Romaric

text: Hän on syntynyt 4. kesäkuuta 1983, eli täsmälleen samana päivänä kuin hänen maajoukkuekaverinsa Emmanuel Eboué.


title: Sakarja (kuningas)

text:
Sakarja oli viimeinen Jeehun kuningashuoneen hallitsija. Hän oli Jerobeam II:n poika ja hän hallitsi kuuden kuukauden ajan. "Hän teki sitä, mikä on väärää Herran silmissä, niin kuin hänen isänsäkin olivat tehneet. Sallum, Jabesin poika, teki salaliiton kuningasta vastaan. Hän löi Jibleamissa Sakarjan hengiltä ja nousi kuninkaaksi hänen sijaansa... Näin toteutui Herran ennustus Jeehulle: "Neljänteen polveen saakka istuvat jälkeläisesi Israelin valtaistuimelle. Niin oli nyt käynyt."
Sakarja ei ehtinyt lyhyenä hallituskautenaan tehdä juuri mitään.


title: Kaapparilordi

text: Kaapparilordeiksi (Shichibukai) nimitetään One Piece-manga-animesarjan merirosvoja, joita on seitsemän. Heitä kutsutaan englanniksi dubatussa animessa "merien sotalordeiksi".


title: Kaapparilordi

text: Kaapparilordit ovat erittäin voimakkaita merirosvoja joita on seitsemän. He ovat yksi "kolmesta suuresta voimasta". Kaapparilordit ovat ensimmäinen osa, Merivoimat (johon kuuluvat viisi johtotähteä) on toinen osa ja kolmas osa on "neljä keisaria", jotka siis hallitsevat koko maailmaa. Tällä hetkellä neljästä hallitsijasta kaksi jo tunnetaan, punatukka Shanks ja Valkoparta. Kaapparilordit tekivät sopimuksen Maailmanhallituksen ja Merivoimien kanssa, jotka poistivat heidän kiinniottopalkkionsa sillä ehdolla, että he liittyisivät heihin. Heidän tehtävänsä on hyökätä muiden merirosvojen kimppuun ja maksaa Maailmanhallitukselle kymmenesosa ryöstösaaliistaan. Ensimmäinen esitelty Kaapparilordi oli "haukan silmä" Mihawk, joka voitti Zoron meriravintola Baratiessa. Sir Crocodile oli yksi Kaapparilordeista, mutta Monkey D. Luffy voitti hänet ja Crocodilen tekemien rikosten vuoksi hänet paiskattiin vankilaan ja tilalle valittiin Marshall D. Teachinä tunnettu Mustaparta Portgas D. Acea vastaan taisteltuaan. Alun perin hänet ilmoitti ehdokkaaksi yksi hänen miehistöstään, Lafitte.Haukansilmä-Mihawk tunnetaan maailman parhaimpana miekkamiehenä. Hän on tehnyt sarjassa tähän mennessä kolme ilmestymistä. Ensimmäisen kerran hänestä kuultiin kun Roronoa Zoro kertoi, että Mihawkin voittaminen on hänen korkein tavoitteensa. Hän oli myös ensimmäinen kaapparilordeista, joka paljastui. Mihawkin voimat riittivät helposti kaatamaan jopa East Bluen Don Kriegin 50 laivan merirosvoarmadan. Sen lisäksi, että hän on maailman paras miekkamestari, hänellä on myös maailman paras miekka. Miekka tunnetaan nimellä Mustamiekka. Ennen kuin Shanks Punatukka menetti vasemman kätensä, oli hänestä vastusta Mihawkille. (Ei varmaa tietoa viimeisin lause, Shanksin ja Mihawkin voimista ei ole paljastettu juuri yhtään niin ei voi sanoa varmaksi.)


title: Kaapparilordi

text: Ensimmäisen kerran hänet nähtiin Baratie-ravintolassa. Hän oli aiemmin tuhonnut Don Kriegin 50 laivan merirosvoarmadan yhtä lukuun ottamatta vain siksi, koska hän oli pitkästynyt. Mihawk saapui Baratie-ravintolan luokse tuhoamaan viimeisen merirosvoarmadan laivan. Tuhotyön jälkeen Zoro haastoi Mihawkin saadakseen maailman parhaimman miekkamiehen tittelin itselleen. Mihawk suostui, mutta käytti taistelussa Mustan miekan sijaan pientä tikaria, ja voitti Zoron santōryū:n (kolmen miekan tekniikka). Vaikka aluksi Mihawk piti Zoroa heikkona, Zoron "kuolema ennen perääntymistä" asenne teki häneen vaikutuksen. Lopulta Mihawk päätti upottaa hänen Mustan miekkansa Zoroon kunnioituksen osoituksena. Zoro teki viimeisen hyökkäyksensä, mutta Mihawk viilsi häntä Mustalla miekalla ja tuhosi samalla Zoron kaksi katanaa. Ennen taistelun päättymistä Zoro kääntyi ja antoi Mihawkin tehdä ratkaisevan viillon sanoen: "Haava selässä...on miekkamiehelle häpeäksi". Mihawkin viimeisen viillon jälkeen hän käski Zoroa tulla vahvemmaksi, ymmärtämään maailmaa ja tulla maailman parhaimmaksi miekkamieheksi. Tämän jälkeen hän purjehti pois hauta-arkun kaltaisella veneellään.


title: Kaapparilordi

text: Myöhemmin Mihawk saapui Shanks Punatukan luokse ja kertoi, että Luffy on matkalla Grand Linelle ja saanut ensimmäisen kiinniottopalkkionsa, 30,000,000 berryä. Kolmas ilmestyminen tapahtui pyhässä maassa nimeltä Mariejois. Hän osallistui kokoukseen jossa oli korkea-arvoisia merivoimien jäseniä ja hänen lisäkseen kaksi muuta kaapparilordia, Donquijote Doflamingo ja Bartholomew Kuma. Syy kokoukselle oli yhden kaapparilordin, Sir Crocodilen kukistuminen. Mihawkia ei kiinnostanut kuin tapaukseen liittyvät Olkihattupiraatit, joihin Roronoa Zoro kuuluu. Kokouksessa paljastui, että Mihawk on hyvin harvoin läsnä kokouksissa. Hawk oli myös osallisena Merivoimien ja Valkopartapiraattien välisessä sodassa Marinefordissa, joka tunnetaan myös Merivoimien päämajana. Hawk taisteli merivoimien puolella kuten kaikki muut Kaapparilordit ( Jinbeitä ja Boa Hancockia lukuun ottamatta joka auttoi Luffyä) kun Shanks Punatukka ilmestyi paikalle Merivoimat käskivät Hawkin hyökätä, mutta hän kieltäytyi, koska oli luvannut taistelevansa vain Valkopartaa vastaan.Bartholomew Kuma kuului ennen Kaapparilordin asemaa vallankumousarmeijaan. Hän oli joskus pelätty merirosvo julmuutensa takia. Hän ansaitsi itselleen "Tyranni"-nimen. Dr. Vegapunk on tehnyt Kumasta kyborgi tyyppisen Pacifistan. Kun Vegapunk sai viimeisteltyä työnsä, Kumasta tuli ensimmäinen valmis Pacifista gyborgi numerolla PX-0. Viimeistelyn jälkeen, Kuma kuvaannollisesti kuoli prosessissa.Boa Hancock on ainoa naispuolinen kaapparilordi. Hän on Amazon Lilyn nykyinen hallitsija ja johtaa Kuja-heimoa siskojensa, Marigoldin ja Sandersonian, kanssa. Hän on päävihollinen Amazon Lily-arcissa.


title: Kaapparilordi

text: Hancockia pidetään maailman kauneimpana naisena maailmassa. Vaikka hän onkin hallituksen alaisena, hänen rakkautensa Monkey D. Luffya kohtaan on kääntänyt häntä hallitusta vastaan, jonka seurauksena hänen kaapparilordin asema on vaarassa.Trafalgar Law on Heart-merirosvejen kapteeni ja lääkäri. Hän tuli kaapparilordiksi aikahypyn aikana lähettäessään sadan merirosvon sydäntä hallitukselle. Nykyään hänen asemansa on epävarma, koska hän on liittoutunut Olkihattujen kanssa.


title: Kaapparilordi

text: Law kuuluu "Pahimpaan sukupolveen". Hänellä, kuten monella muullakin merirosvolla, on unelmana löytää One Piece-aarre.Buggy on Buggy-merirosvojen kapteeni ja toinen johtajista Buggyn ja Alvidan liittoumassa. Hän kuului aikoinaan Roger-merirosvoihin. Hän on Monkey D. Luffyn ensimmäinen vihollinen, mutta liittoutui väliaikaisesti tämän kanssa paetakseen Impel Downista. Pian Marinefordin sodan jälkeen hänestä tuli Kaapparilordi ja merirosvovälitysjärjestön ylipäällikkö.


title: Kaapparilordi

text: Hän on päävihollinen Orange Town -saagassa ja voidaan katsoa toissijaiseksi viholliseksi Loguetown -arcissa.


title: Kaapparilordi

text: Sir Crocodile oli salaisen rikollisjärjestön Baroque Worksin entinen johtaja ja päävihollinen Alabasta -saagassa. Hänet erotettiin Kaapparilordin asemasta, koska hän aikoi ottaa aavikko valtakunnan, Alabastan, haltuunsa. Crocodile onnistuttiin pidättämään ja viemään Impel Downiin.


title: Kaapparilordi

text:
Myöhemmin hän onnistui karkaamaan mm. Monkey D. Luffyn, Ivankovin ja Jimbein ansiosta vankilasta, jonka jälkeen hän osallistui Marinefordin sotaan. Sodan loputtua Crocodile päätti suunnata Uuteen Maailmaan Daz Bonesin kanssa.Arlong-merirosvot olivat kerran Jinbein miehistössä mutta liityttyään Kaapparilordiksi Arlong otti osan hänen miehistöstään mukaansa. Arlongin kiinniottopalkkio on 20.000.000 berryä ja Arlong varttui Jimbein kanssa Merenmiesten saarella. Jimbei on todella vahva, Hän voitti Morian yhdellä lyönnillä. Muuta varmaa tietoa hänestä ei ole kuin se, että Arlong oli hänen miehistössään.
Jimbei on tällä hetkellä Impel Down nimisessä vankilassa, koska vastusti sodan aloittamisesta Valkopartaa vastaan. Hän ja Portgas D. Ace olivat samassa tyrmässä kunnes Luffy vapautti hänet. Jimbei erosi Kaapparilordeista ja kahden vuoden aikahypyn jälkeen hänen palkkionsa oli ylittänyt 400,000,000 belin. Lisäksi Jimbei lupasi liittyvänsä Olkihattupiraatteihin kunhan saisi ensin selviteltyä joitain asioita Merenneitojen saarella.


title: Kaapparilordi

text: Donquixote Doflamingo on Donquixote-merirosvojen kapteeni, Dressrosan kuningas ja entinen Maailmanaatelinen. Hänet tunnetaan myös nimellä "Jokeri". Vaikkei häntä näytetty kovin paljon ensimmäisellä puoliskolla, hän ei tehnyt mitään suurta roolia ennen kuin vasta toisella puoliskolla. Hän on päävihollinen Dressrosa -saagassa ja yksi keskeisistä vihollisista Merirosvojen liittouma -arcissa.


title: Sakarja

text: Sakarja-nimisiä on ainakin kaksi:


title: Robert Åsbacka

text: Robert Åsbacka (s. 8. helmikuuta 1961 Teerijärvi) on suomalainen kirjailija. Hänen romaaninsa "Kring torget i Skogshall" oli Finlandia-palkintoehdokas 2006. Åsbacka on vastaanottanut Svenska litteratursällskapetin palkinnon 2006 ja Finlands svenska televisionin palkinnon 2004. Vuonna 2005 hän oli ehdolla Runeberg-palkinnon saajaksi.


title: Patrick M. S. Blackett

text: Patrick Maynard Stuart Blackett (18. marraskuuta 1897 – 13. heinäkuuta 1974) oli brittiläinen fyysikko. Blackett kunnostautui erityisesti kokeellisen fysiikan alueella. Blackett sai vuonna 1948 Nobelin fysiikanpalkinnon työstään sumukammion, kosmisen säteilyn ja paleomagnetismin parissa.


title: Patrick M. S. Blackett

text: Blackett taisteli ensimmäisessä maailmansodassa. Sodan jälkeen hänet korotettiin luutnantiksi ja hän alkoi opiskella fysiikkaa. Fysiikkaa hänelle opetti Nobelin kemianpalkinnon saanut Ernest Rutherford. Blackett valmistautui Cambridgen yliopistosta vuonna 1921. Tätä ennen hän työskenteli Kuninkaallisessa laivastossa.


title: Qaqortoq

text: Qaqortoq () [] on kaupunki Grönlannin lounaisosassa, joka kuuluu Kujalleqin kuntaan. Asukasluvultaan, 3 490 (1/2007), Qaqortoq on Etelä-Grönlannin suurin ja koko Grönlannin neljänneksi suurin kaupunki.


title: Qaqortoq

text: Nimi Qaqortoq on läntistä grönlannin kieltä ja tarkoittaa valkoista.


title: Qaqortoq

text: Qaqortoqin perusti norjalainen kauppias Anders Olsen vuonna 1775. Lähellä Qaqortoqia ovat myös Hvalseyn ja Hvalseyn kirkon rauniot, kuuluisimmat skandinaavien rauniot Grönlannissa.


title: Aasian historia

text: Tämä artikkeli käsittelee Aasian historiaa. Karkeasti Aasia voidaan jakaa neljään suureen kulttuurialueeseen, joilla on ollut merkittävä historiallinen, sivistyksellinen ja uskonnollinen merkitys: Lähi-itään, Intiaan, Itä-Aasiaan ja Kaakkois-Aasiaan. Näillä alueilla on vallinnut korkeakulttuureita. Viidentenä merkittävänä historiallisena alueena voidaan pitää Unkarista Keski-Aasian kautta Kiinaan ulottuvaa euraasialaista aroaluetta, jolla tärkeä elinkeino on ollut paimentolaisuus. Hevosia käyttäneet paimentolaiset ovat vuosituhansien aikana usein harjoittaneet ryöstelyä, joka suunnattiin varsinkin korkeakulttuureita ja maanviljelysväestöä vastaan.


title: Aasian historia

text: Lähi-idän korkeakulttuurin historia alkoi noin 3000 eaa. Gazan alueelta ja Egyptistä. Seuraava alueen varhainen korkeakulttuuri kehittyi Mesopotamiaan. Sumerit, Babylon, Assyria Israel ja Persia hallitsivat vuorollaan aluetta, samoin Aleksanteri Suuri. Kreikkalaisten, foinikialaisten ja Rooman valtakausilla Euroopan ja Lähi-idän välillä ei ollut selvää eroa, vaan melko yhtenäinen kulttuuri kiersi Välimerta.


title: Aasian historia

text: Maanviljely on ollut ratkaiseva tekijä Lähi-idän sivilisaatioiden nousussa. Monet nykyisin tunnetut merkittävät viljelykasvit on otettu käyttöön Lähi-idässä, ja jalostettu paikallisista luonnonkasveista. Laajamittainen maanviljely kehitettiin Lähi-idässä itsenäisesti, ja kenties ensimmäisenä maailmassa. Maanviljely on tosin kehitetty itsenäisesti eräillä muillakin maapallon alueilla. Lähi-idän maanviljely lienee aloitettu niin sanotun hedelmällisen puolikuun alueella. Sieltä maanviljely ja viljellyt kasvit levisivät muun muassa Egyptiin ja Intiaan, ja saivat aikaan näiden korkeakulttuurit. Useat Lähi-idästä peräisin olevat viljelykasvit levisivät varhain myös Eurooppaan, jossa ne ovat edelleen merkittävimpiä viljelykasveja.


title: Aasian historia

text: Lähi-idässä on myös tehty merkittävää kehitystyötä pyörän parissa. Yksinkertaisia teloja lienee osattu käyttää muuallakin, mutta varsinainen pyörä, akselilla ja vanteilla varustettu, on keksitty Lähi-idässä. Lähi-idässä on myös todennäköisesti opittu ensin käyttämään metalleja. Nämä keksinnöt kuitenkin hyödyttivät varsinkin arovyöhykkeen paimentolaisia, jotka saattoivat näiden avulla entistä tehokkaammin ryöstellä korkeakulttuureja. Indoeurooppalaiset kielet levisivät Eurooppaan todennäköisesti Lähi-idästä, jossa ne olivat alkujaan paimentolaisten kieliä. Leviämisen mahdollistaneeksi seikaksi on ehdotettu muun muassa maanviljelyä, pyörää ja metalliaseita, tai joitain näihin teknologioihin liittyviä edistysaskelia. Indoeurooppalaiset eivät kuitenkaan ilmeisesti keksineet itse näitä keksintöjä, vaan omaksuivat ne maanviljelykulttuureilta.


title: Aasian historia

text: Lähi-itä erottui omaksi kulttuurialueekseen islamin noustessa Arabian niemimaan valtakulttuuriksi. Arabit levittivät kulttuuriaan ja uskontoaan sekä itään että länteen, ja monet alueet ja kansat arabialaistuivat. Persiassa säilyi kuitenkin vanhempi persiankielinen kulttuuri, joka tosin islamilaistui ja sai huomattavasti vaikutteita arabeilta. Muita arabivalloituksista huolimatta säilyneitä Lähi-idän ryhmiä olivat esimerkiksi kurdit ja assyrialaiset.


title: Aasian historia

text: Arabien valtakausi päättyi kun nykyisten turkkilaisten kielelliset esivanhemmat seldžukit saapuivat Vähään-Aasiaan Keski-Aasiasta 1000-luvun alussa. Osmanien valtakunta oli heidän perillisiään. Islamilainen maailma koki toisen vakavan takaiskun mongolien hävittäessä Lähi-itää 1200-luvulla. Vakavin yksittäinen isku lienee ollut Bagdadin hävitys. Mongolit ilmeisesti lopettivat Mesopotamian alueen korkeakulttuurien pitkän historian. Vuosituhansia vanha kastelukanavien verkosto rappeutui pysyvästi, eikä sitä enää korjattu. Valtavat alueet muuttuivat viljelysmaasta aavikoiksi. Toiseksi syyksi tähän on esitetty maaperän suolan lisääntymistä, joka on yleinen ilmiö keinokastelluilla seuduilla. Joka tapauksessa Mesopotamian alueen kanavaverkosto rappeutui jotakuinkin mongolien hyökkäyksen aikoihin.


title: Aasian historia

text: Osmanien valta päättyi Ensimmäisen maailmansodan loppuessa. Samoihin aikoihin Euroopan valtiot aktivoituivat alueella, kun öljyä löytyi Persiasta 1908, ja Saudi-Arabiasta 1938.


title: Aasian historia

text:
Jännite juutalaisten ja palestiinalaisten välillä sekä kiista öljyvarojen hallinnassa ovat pitäneet Lähi-itää konfliktien keskellä jatkuvasti toisesta maailmansodasta alkaen.
Toinen maailmansota ja Japanin valta alueella


title: Aasian historia

text: Euraasian valtavalla arolla harjoitettiin paimentolaisuutta siellä kesytetyn hevosen avulla. 600-luvulta eaa. alkaen Keski-Aasian paimentolaiset olivat saavuttaneet kyvyn ja tekniikan käyttää jousta tehokkaasti ratsastaessaan, mikä mahdollisti tehokkaat ryöstöretket kaupungistuneita kulttuureja vastaan. Liikkuvuuden ansiosta pienetkin paimentolaisyksiköt olivat suuri uhka korkeakulttuureille.


title: Aasian historia

text: Paimentolaishyökkäykset saivat alkunsa skyyttien hyökkäyksestä Assyriaan. Myöhemmin paimentolaiset muodostivat toisinaan suuria liittoumia, kuten hunnit, unkarilaiset (paikallisesti), seldžukit ja mongolit, jotka valloittivat laajoja alueita itäisestä Euroopasta, Lähi-idästä, Intiasta ja Kiinasta.


title: Aasian historia

text: Valloitukset johtivat siihen, että Aasian maatalousvaltioiden hallitsijadynastioista suurin osa oli jossain vaiheessa peräisin Keski-Aasian paimentolaisista. Metsien suojelemaa Länsi-Eurooppaa ja meren erottamaa Japania paimentolaisjoukot eivät kyenneet valloittamaan.


title: Aasian historia

text: Korkeakulttuurin piiriin tulleet arovalloittajat joutuivat kuitenkin muuttamaan elämäntapansa, mikä sai heidät pian sulautumaan alueiden alkuperäiskulttuuriin. Viimeinen merkittävä paimentolaisvalloitus oli mantšujen nousu Kiinan hallitsijoiksi 1644. Tuliaseiden kehittäminen vähensi paimentolaisten liikkuvuuden tuomaa etua, ja kiinalaiset hävittivät viimeisen merkittävän paimentolaisliittouman 1757. ,


title: ATM

text: ATM tarkoittaa:


title: A-Team

text: The A-Team on vuosina 1983–1987 NBC:lle tuotettu yhdysvaltalainen televisiosarja.


title: A-Team

text: Sarjan päähenkilöitä olivat John ”Hannibal” Smith (George Peppard), Tempelton ”Faceman” Peck (Dirk Benedict), B. A. ”Bad Attitude” Baracus (Mr. T) ja ”Howlin’ Mad” Murdock (Dwight Schultz). Sarjaa tehtiin viisi tuotantokautta (yhteensä 98 jaksoa ja yksi televisioelokuva). Suomessa sarjaa esitti Sub. Sitä on myös myynnissä tuotantokausittain.


title: Justine Bateman

text: Justine Bateman (s. 19. helmikuuta 1966) on yhdysvaltalainen näyttelijä. Hän kävi Taft High Schoolin Woodland Hillsissä ja valmistui 1984. Hänen äidillään on maltalaisia sukujuuria.


title: Justine Bateman

text: Bateman esitti vuosina 1982–1989 Mallory Keatonia tilannekomediassa "Perhe on paras". Hän esiintyi myös sarjan "Huonosti käyttäytyvät miehet" yhdysvaltalaisversiossa 1996–1997.


title: Justine Bateman

text: Bateman on naimisissa Mark Fluentin kanssa ja hänellä on kaksi lasta.


title: Justine Bateman

text: Hänen veljensä on näyttelijä Jason Bateman.


title: Pirttikosken voimalaitos

text: Pirttikoski on Kemijoki Oy:n omistama voimalaitos Kemijoessa Rovaniemellä.


title: Pirttikosken voimalaitos

text: Voimalaitos on rakennettu vuosina 1956–1959, ja sen putouskorkeus on 26 metriä. Aluksi laitoksen teho oli 110 MW ja vuotuisenergia 526 GWh. Laitoksen suunnittelusta vastasi Imatran Voima Oy, arkkitehtina toimi Kai Blomstedt kuten useimmissa muissakin Kemijoen voimalaitoksissa. Rakennustyömaan päällikkö oli diplomi-insinööri Eino Manninen. Valmet Rautpohjan tehtaat toimitti voimalaitokselle siltanosturin.


title: Pirttikosken voimalaitos

text: Tunnelivoimalaitos rakennettiin Vieremänkoskeen 1950-luvun lopussa louhimalla kallion sisään, jotta siihen saatiin tarpeeksi putousta. Vesi kulkee kallion uumenissa ja tulee takaisin jokeen alajuoksulla parin kilometrin päässä. Suuret rakennukset koneistoineen toimivat kauko-ohjattuina Rovaniemeltä käsin. Päävesitunnelin pituus on 2,5 kilometriä ja poikkipinta-ala 375 neliömetriä, aputunnelin pituus on 960 metriä ja poikkipinta-ala 54 neliömetriä. Alkupäähän pääsee tutustumaan aaltoilutilassa, niin sanotulla ”manalan virralla”. Voimalaitoksen konesalin kaksi Kaplan-turbiinia ovat 70 metrin syvyydessä peruskalliossa, ja kunkin teho oli aluksi 55 MW. Juoksupyörän halkaisija on 5,8 metriä ja pyörimisnopeus 115,4 kierrosta minuutissa, kun rakennusvirtaama on 500 kuutiota sekunnissa.


title: Pirttikosken voimalaitos

text: Vieremänkoski on jäänyt kuivaksi uomaksi, itse Pirttikoski on maisemoitu kynnyspadoilla. Alueelle rakennettiin yhteensä 170 metriä maapatoja ja 55 metriä betonipatoja. Voimalaitoksen yhteyteen aikanaan rakennetun puisen uittokourun pituus oli 5,3 kilometriä, kouru veti kymmenentuhatta tukkia tunnissa.


title: Pirttikosken voimalaitos

text: Voimalaitoksen pääsuunnittelija oli Harry Sistonen. Voimalaitosyhdyskunta kuuluu valtakunnallisesti merkittäviin rakennettuihin kulttuuriympäristöihin. Sistonen käsikirjoitti voimalaitosta esittelevän lyhytdokumentin "Pirttikoski Suomen suurin tunnelivoimalaitos".


title: Pirttikosken voimalaitos

text: Muun muassa Leonid Brežnev ja Josip Broz Tito ovat vierailleet voimalaitoksella.


title: Pirttikosken voimalaitos

text: Vuosina 2009–2010 Pirttikosken voimalaitoksen tehoa nostettiin 30 megawattia. Nykyään on laitoksen teho 152 MW ja vuotuinen energiantuotanto 581 GWh.


title: Pirttikosken voimalaitos

text: Voimalaitoksen viereinen Pirttikosken kylään kuuluva asuinalue on tätä nykyä pääosin tyhjillään, kun rakennustöissä oli aikanaan enimmillään noin 1 850 henkilöä.


title: Pirttikosken voimalaitos

text: Voimalaitoksella toimi vuosina 1956–2016 laitospalokunta, jonka toiminta jakaantui operatiiviseen palo- ja pelastustoimintaan, öljyntorjuntaan sekä ehkäisevään palosuojeluun. Operatiivisella toiminnalla tarkoitettiin pääasiassa palokunnan suorittamia hälytystehtäviä, kuten palonsammutus- ja pelastustehtäviä tai erilaisia torjuntatehtäviä. Lisäksi laitospalokunta osallistui myös yhtiön omistamilla asuntoalueilla, lämpökeskuksilla ja korjaamoilla, sekä tarvittaessa myös lähialueilla tapahtuneisiin sammutustehtäviin. Laitospalokunnan kalusto – savusukelluskalusto, sammutuspuvut, kypärät, palopumput, paloletkuja, vaahtokalustoa, palonaruja, paareja, huopia ja muuta kalustoa – lahjoitettiin pääosin Yläkemijoen VPK:lle. Kalusto haluttiin saada hyötykäyttöön siten, että se palvelisi mahdollisimman hyvin myös Kemijoki Oy:n tarpeita. Yläkemijoen VPK sijaitsee Pekkalan kylässä lähellä Pirttikosken ja Vanttauskosken voimalaitoksia, joten oli luontevaa, että kalusto luovutettiin juuri Yläkemijoelle.


title: Thomas Nuttall

text: Thomas Nuttall (5. tammikuuta 1786, Long Preston, Yorkshire–10. syyskuuta 1859, St Helens, Lancashire) oli englantilaissyntyinen, Yhdysvalloissa vaikuttanut kasvi- ja eläintieteilijä.


title: Thomas Nuttall

text: Nuorena Nuttall työskenteli Englannissa muutaman vuoden kirjanpainajaharjoittelijana. 1808 hän muutti Yhdysvaltoihin ja teki siellä elämäntyönsä. Philadelphiassa hän tutustui professori Benjamin Smith Bartoniin, joka oli tuolloin hyvin arvostettu luonnontieteilijä, ja jonka rohkaisusta Nuttall suuntasi intohimonsa luonnontieteisiin.


title: Thomas Nuttall

text: 1810 hän teki tutkimusmatkan Suurille Järville. 1811 hän osallistui John Jacob Astorin rahoittamalle matkalle Missourin yläjuoksulle, jolla Nuttall ystävystyi englantilaisen kasvitieteilijän John Bradburyn kanssa, joka keräsi kasveja Liverpoolin kasvitieteelliseen puutarhaan.


title: Thomas Nuttall

text: Englannin ja Yhdysvaltain välien kiristymisen vuoksi Nuttall joutui palaamaan Lontooseen, jossa hän järjesti suuren kasvikokoelmansa. 1815 hän palasi Amerikkaan. 1818–1820 hän retkeili Arkansasjoella ja Red Riverillä. 1825 hän sai kuraattorin viran Harvardin yliopiston kasvitieteellisestä puutarhasta.


title: Thomas Nuttall

text: 1834 hän erosi virastaan ja lähti uudelle retkelle länteen, kartoittaen Kansasin, Wyomingin ja Utahin kasvillisuutta. Joulukuussa 1834 Nuttall purjehti Havaijille, josta hän palasi seuraavana keväänä, ja tutki Tyynenmeren rannikkoa Yhdysvaltain luoteis- ja länsiosissa.


title: Thomas Nuttall

text: 1836–1841 Nuttall työskenteli Philadelphian luonnontieteiden akatemiassa. Setänsä kuoltua hän palasi Englantiin joulukuussa 1841. Samoihin aikoihin tuli painosta hänen Yhdysvaltojen puita käsittelevä kirjansa, jossa ensimmäistä kertaa esiteltiin kaikki Yhdysvaltain puulajit.


title: Thomas Nuttall

text: Nuttall kuvaili ja nimesi suuren määrän kasveja ja myös eläimiä, linnuista muun muassa korpirastaan.


title: Thomas Nuttall

text:
Harvardin yliopistoon perustettiin lintutieteellinen yhdistys "The Nuttall Ornithological Club", joka ryhtyi julkaisemaan lintulehteä "Bulletin of the Nuttall Ornithological Club" vuonna 1876. Lehti on nykyisin nimeltään "The Auk", eräs maailman arvostetuimmista
lintutieteellisistä julkaisuista.


title: Thomas Nuttall

text: "* The genera of North American plants, 1818"


title: Thomas Nuttall

text: "* New genera and species of plants, 1840"


title: Thomas Nuttall

text: "* The North American sylva, 1842-1849."


title: Joni Myllykoski

text: Joni Myllykoski (s. 2. heinäkuuta 1984 Tornio) on suomalainen jääkiekkomaalivahti, joka edustaa Metal Ligaenissa pelaavaa SønderjyskEä.


title: Joni Myllykoski

text: Myllykosken uran alkua edesauttoi asuminen Kivirannalla, joka on sählystä kuuluisa kaupunginosa Torniossa. Myllykoski on saanut oppinsa Tornion IHC:sta.


title: Joni Myllykoski

text: Myllykoski torjui A- ja B-juniori-ikäisenä Kärppien joukkueessa. Oulussa hän pääsi myös haistelemaan liigatunnelmaa 15 ottelun verran vaihtoaitiosta toimien Kärppien luukkuvahtina.


title: Joni Myllykoski

text: Kaudelle 2004–2005 Myllykoski siirtyi KalPan joukkueeseen jossa hän torjui pääosin A-junioreissa, mutta pääsi myös yhden ottelun ajaksi luukkuvahdiksi Mestikseen.


title: Joni Myllykoski

text:
Myllykoski pelasi hyvillä otteillaan itselleen sopimuksen Kajaanin Hokin kanssa kaudeksi 2005–2006. Hän pelasi itsensä Hokin ykkösmaalivahdiksi pelaten vielä kauden 2006–2007, jolloin Hokki juhli Mestiksen mestaruutta.
Kauden 2006–2007 aikana hän oli syksyllä yhden ottelun Kärppien luukkuvahtina, ja joulukuussa JYP:issä yhdeksän ottelun ajan. JYP hankki Myllykosken Sinuhe Wallinheimon korvaajaksi tämän loukkaannuttua, mutta mies jäi vähäiselle peliajalle Pekka Tuokkolan pitäessä torjuntavastuuta. Myllykoski pelasi JYPin paidassa kolmessa ottelussa torjuntaprosentin ollessa hyvä 93%.


title: Joni Myllykoski

text:
Kaudeksi 2007–2008 Myllykoski suuntasi pohjoisesta etelään ja Mikkelin Jukureihin. Hyvin sujuneen Mestis-aikansa ansiosta hän pääsi kaudelle 2008–2009 takaisin SM-liigaan Lukon riveihin. Myllykoski sai kauden aikana pelata vain kahdessa ottelussa surkealla tilastolla: 63 minuuttia, 51 sekuntia maalilla, 6 päästettyä maalia ja torjuntaprosentti 76,92%. Kausi 2008–2009 ei Lukolle ollut loistelias: se joutui kauden päätteeksi play-out-otteluissa "jumbofinaaliin" Ässien kanssa.
Kaudelle 2009–2010 Myllykosken tie vei Tanskan liigassa pelanneeseen Herningin joukkueeseen.


title: Joni Myllykoski

text: Kaudelle 2010–2011 JYP tarvitsi uutta maalivahtia Sinuhe Wallinheimon lopetettua uransa. Tanskassa hyvin pelannut ja JYPissä aiemmin hienosti esiintynyt Myllykoski oli JYPille sopiva maalivahti ja niinpä joukkue teki Myllykosken kanssa kaksivuotisen sopimuksen.


title: Joni Myllykoski

text: Uusi alku JYPissä oli hyvä: ensimmäisessä ottelussaan Myllykoski päästi kaksi maalia torjuen vain 15 kertaa, mutta jo seuraavassa ottelussa hän oli JYPin kantava voima päästäen vain yhden maalin. Tuokkolan oltua maalilla yhden ottelun, vastasi Myllykoski pelaten kaksi peräkkäistä nollapeliä. Myllykoski oli Tuokkolan kanssa pitämässä JYPin maalilla kautta aikain toiseksi pisintä nollaputkea (237 minuuttia 46 sekuntia päästämättä maaliakaan). Kauden 11 ensimmäisessä ottelussa Myllykoski piti maalinsa puhtaana kolme kertaa ja päästi vain 10 maalia, tarjoten näin Tuokkolalle hyvän vastuksen kilpailussa ykkösvahdin paikasta.


title: Joni Myllykoski

text: Kauden alku osoitti, että Myllykoski ei ole ollut niin huono kuin Lukossa pelatuiden otteluiden tilastot näyttävät. Itseluottamukselle vuosi Tanskassa oli tehnyt hyvää. Myös maalivahtivalmennus Jyväskylässä on huippuluokkaa ja JYPin puolustus liigan parhaimmistoa, joten Myllykosken potentiaali pääsee nyt oikeuksiinsa. Kauden alussa näyttää että Myllykoskesta JYP on saanut Wallinheimon veroisen kirittäjän ykkösmaalivahdiksi nostetulle Pekka Tuokkolalle.


title: Rahkonen (täsmennyssivu)

text: Rahkonen tarkoittaa seuraavaa:Rahkonen on seuraavien henkilöiden sukunimi:


title: Mie

text: Mie voi tarkoittaa seuraavia:


title: Sarojini Naidu

text: Sarojini Naidu (tunnettu myös lempinimellä "Bharatiya Kokila" ("Intian satakieli"), 13. helmikuuta 1879 – 2. maaliskuuta 1949) oli intialainen lapsinero, vapaustaistelija ja runoilija. Naidu oli ensimmäinen nainen, josta tuli Intian kansalliskongressin puheenjohtaja ja intialaisen osavaltion kuvernööri.


title: Sarojini Naidu

text: Sarojini Chattopadhyaya syntyi Hyderabadissa, Intiassa. Hän oli tiedemies-filosofi Aghornath Chattopadhyayan ja runoilija Barada Sundari Devin vanhin tytär.


title: Sarojini Naidu

text: Naidu saavutti kansallista kuuluisuutta päästessään jo 12-vuotiaana Madrasin yliopistoon. Hänen isänsä halusi hänestä tulevan matemaatikko tai tiedemies, mutta Naidu oli rakastanut runoutta jo hyvin nuoresta iästä lähtien. Isänsä tuella hän kirjoitti persian kielellä näytelmän nimeltä "Maher Muneer". Persian lisäksi Naidu osasi puhua urdua, telugua, englantia ja bangalia. 16-vuotiaana hän matkusti Englantiin opiskelemaan kahteen yliopistoon, aluksi Lontoon King's Collegeen ja sitten Cambridgen Girton Collegeen.


title: Sarojini Naidu

text: 15-vuotiaana Naidu tapasi lääkäri Muthyala Govindarajulun, johon hän rakastui. Govindarajulu oli kotoisin Etelä-Intiasta. Saatuaan opintonsa päätökseen 19-vuotiaana, Naidu meni naimisiin hänen kanssaan aikana, jolloin eri kastien väliset liitot eivät olleet sallittuja. Heidän avioliittonsa oli hyvin onnellinen ja he saivat neljä lasta.


title: Sarojini Naidu

text: Naidu liittyi Intian itsenäisyysliikkeeseen, joka oli perustettu Bengalin jakamisen jälkeen vuonna 1905. Vuosina 1903–1917 hän oli yhteydessä sellaisiin suurnimiin kuin Gopal Krishna Gokhale, Rabindranath Tagore, Muhammad Ali Jinnah, Annie Besant, C. P. Rama Swami Iyer, Mohandas Gandhi ja Jawaharlal Nehru.


title: Sarojini Naidu

text: Vuosina 1915–1918 Naidu esitelmöi kaikkialla Intiassa nuorten hyvinvoinnista, työväen arvosta, naisten vapautuksesta sekä nationalismista. Vuonna 1925 hänet valittiin ensimmäisenä naisena Intian kansalliskongressin puheenjohtajaksi.


title: Sarojini Naidu

text: Vuonna 1919 Mohandas Gandhi organisoi vastarintakampanjan, johon Naidu liittyi ensimmäisenä. Hallitus kuitenkin esti mielenosoitukset. Heinäkuussa 1919 Naidusta tuli "Home Rule Leaguen" suurlähettiläs Britanniaan. Vuonna 1920 hän palasi Intiaan. Vuonna 1924 Intian kansalliskongressi valtuutti Naidun Itä-Afrikan Intian kongressiin. Itä-Afrikassa hän piti myös esitelmiä.


title: Sarojini Naidu

text:
Lokakuussa 1928 Naidu saapui New Yorkiin. Siellä hän huolestui afroamerikkalaisten ja intiaanien epäoikeudenmukaisesta kohtelusta. Palatessaan Intiaan hänestä tuli "Congress Working Committee"’n jäsen.
Tammikuun 26. päivä vuonna 1930 kansalliskongressi julisti Intian itsenäiseksi. Toukokuussa Gandhi pidätettiin ja hieman tämän jälkeen myös Naidu pidätettiin. Hän joutui viettämään vankilassa useita kuukausia. Tammikuussa 1931 heidät molemmat vapautettiin. Myöhemmin tuona vuonna Naidu ja Gandhi pidätettiin jälleen. Lopulta Naidu päästettiin vapaaksi heikon terveydentilansa vuoksi. Vuonna 1942 Gandhi järjesti "Quit India" –protestin, johon myös Naidu osallistui. Tämän seurauksena heidät molemmat passitettiin vankilaan, jossa he joutuivat olemaan 21 kuukautta. Naidun ja Gandhin välille muodostui lämmin ystävyyssuhde.


title: Sarojini Naidu

text: Elokuussa 1947 Intian itsenäistyessä, Naidusta tuli Intian ensimmäinen naispuolinen kuvernööri Uttar Pradeshin osavaltioon. Kesken toimikautensa hän menehtyi vuonna 1949.


title: Sarojini Naidu

text: Intiassa Naisten päivää vietetään Naidun syntymäpäivänä, 13. helmikuuta.


title: Alatri

text: Alatri on kaupunki Italian Lazion alueella Frosinonen maakunnassa. Kaupungissa on arviolta 28 952 asukasta (vuonna 2015) ja sen pinta-ala on 97,2 neliökilometriä. Kaupungissa on akropolis, josta käytetään nimeä Civita.


title: Alatri

text: Kaupungin alueella on asuttu jo neljän tuhannen vuoden ajan.


title: Alatri

text: Alkujaan paikalla oli hernikiläisten kaupunki nimeltaan Aletrium. Se oli yksi puolustuslinnoitteista volskeja ja samnilaisia vastaan n. 500 eaa. Kaupunki liittoutui Rooman kanssa, estääkseen etruskien laajenemisen, mutta roomalaiset valloittivat kaupungin 306 eaa.


title: Alatri

text: Länsi-Rooman kaatumisen jälkeen kaupunki rappeutui, ja ainoana auktoriteettina oli piispa. Teoderik Suuren hallintokaudella (400-luvulla) paavi Liberius nimitti Teoderikin kaupungin uudelleenrakentajaksi. Kaupunki kuitenkin ryöstettiin ja tuhottiin goottilaissodissa 500-luvulla.


title: Alatri

text: 1100-luvulla kaupungista tuli tärkeä linnoitus paaveille, kun heidän oli vaarallista poistua Roomasta. Seuraavalla vuosisadalla siitä tuli vapaa kunta, jota paavi ja piispat valvoivat. Alatri varaustui ja laajeni ja valloitti ympäröiviä alueita hallintaansa. 1400-luvulla Alatri alkoi menettää vapauksiaan, kun Napolin Vladislav ja paavi Martinus V sekaantuivat sen sisäisiin asioihin. 1434 kaupunki siirtyi Kirkkovaltion huomaan.


title: Alatri

text: Kiistat naapurikuntien välillä jatkuivat, ja vuonna 1556 espanjalaiset miehittivät Alatrin. Kaupunki pysyi kuitenkin Kirkkovaltiolla vuoteen 1870, kunnes Italia yhdistyi.


title: Alatri

text: Toisessa maailmansodassa Alatri kärsi suuria vahinkoja ja monia kuolonuhreja.


title: Alatri

text: Vanhassa kaupungissa on Gottifredon palatsi, jossa on arkeologinen museo. Scolopin kirkko on rakennettu 1734–1745. Santa Maria Maggiore on 400-luvulla Venuksen temppelin raunioille rakennettu kirkko. Sen lähellä on Pyhän Fransiskuksen kirkko 1200-1300-luvulta.


title: Alatri

text: Muita nähtävyyksiä on Alatrin katedraali sekä vuodelta 1870 Piuksen suihkulähde, joka on omistettu paavi Pius IX:lle ja Conti-Gentilin palatsi 1200-luvulta.


title: Haylie Duff

text: Haylie Katherine Duff (s. 19. helmikuuta 1985 Houston, Texas) on yhdysvaltalainen näyttelijä ja laulaja. Hänen nuorempi sisarensa on Hilary Duff. Vuosina 2005–2007 Duff esitti Sandy Jamesonia sarjassa "Seitsemäs taivas".


title: Haylie Duff

text: Duff syntyi Houstonissa, Texasissa. Haylien äiti Susan Colleen on kotiäiti sekä elokuvatuottaja (tuottanut muun muassa elokuvat "Tuhkimotarina" (2004), "The Perfect Man" (2005) ja "Material Girls" (2006)) ja toimii myös Haylien sisaren Hilaryn managerina. Haylien isä on Robert Erhard Duff. Kasvaessaan Texasissa Haylie aloitti balettiopinnot jo hyvin nuorena. Molemmat Duffin sisarukset saivat roolit "Pähkinänsärkijä"-baletista.


title: Haylie Duff

text: Duffin ura alkoi pienillä rooleilla muun muassa televisioelokuvissa "Hope" ja "True Women" ja TV-sarjassa "The Amanda Show". Hän koe-esiintyi pieniin TV-sarjarooleihin kuten "Chicagon lääkärit", "Käytäväpeliä" ja "Hädän hetkellä", mutta Duffin kasvot tulivat tunnetuksi loppuvuonna 2002 TV-sarjassa "Lizzie McGuire", jonka pääosaa esitti hänen sisarensa Hilary.


title: Haylie Duff

text: Vuonna 2004 Duff näytteli televisiosarjassa "That's So Raven" tyttöä nimeltä Katina Jones. Hän näytteli kuuluisaa teinityttö Summeria vuoden 2004 elokuvassa "Dynamiitti Napoleon". Sen jälkeen hän jatkoi taas vierailuilla tv-sarjoissa kuten "American Dreams" ja "Joanin salaisuus", jossa jälleen myös Hilary esiintyi. Hän teki ääniroolin lastenanimaatiossa "In Search Of Santa" yhdessä Hilaryn kanssa. Vuonna 2005 Haylie Duff sai Sandy Jamesonin roolin televisiosarjassa "Seitsemäs taivas".


title: Haylie Duff

text: Kesällä 2006 Duff oli mukana musikaalielokuvassa "Hairspray", jossa hän esitti ilkeää tyttöä nimeltä Amber Von Tussle. Duffin sisarukset esittivät pääosia elokuvassa "Material Girls". Elokuva ei menestynyt hyvin, eivätkä kriitikotkaan innostuneet siitä. Sisaret saivat elokuvasta molemmat kaksi Golden Raspberry -ehdokkuutta.


title: Haylie Duff

text: "Material Girlsin" jälkeen Duff esiintyi useissa televisioelokuvissa tai suoraan DVD:llä julkaistuissa elokuvissa, kuten "Nightmare", "My Sexiest Year", "Legacy", "Backwoods", "Love Takes Wing" ja "Love Finds a Home".


title: Haylie Duff

text: Duff on levyttänyt monia singlejä useisiin soundtrackeihin siskonsa kanssa, ja useimmat näistä esiintyvät "Disneymania"-levyillä. Hän oli mukana räppääjän Kool G Rapin albumilla "Half A Klip", jossa hän oli taustalaulajana kappaleessa "On The Rise Again".


title: Haylie Duff

text: Duffille tuli riitaa Paris Hiltonin kanssa kappaleesta ”Screwed”. He molemmat olivat levyttäneet kyseisen kappaleen vuonna 2004. Duff suunnitteli tekevänsä sen uudelle albumilleen, kun taas Hilton suunnitteli sen julkaistavaksi debyyttisinglenään. Vaikka Hilton voittikin kappaleen itselleen, hän julkaisi debyyttisinglenään kappaleen "Stars Are Blind" ja kappaleen "Screwed" vain Aasiassa.


title: Haylie Duff

text: Haylie Duff on kirjoittanut tai ollut mukana kirjoittamassa kappaleita siskonsa kolmelle levy "Metamorphosis" (2003), "Hilary Duff" (2004) ja "Dignity" (2007).


title: Meksikon laakso

text: Meksikon laakso tai Meksikon allas (, asteekkien kielellä nahuatliksi "anahuac") on eteläisen Meksikon ylängöllä sijaitseva laakso, jossa maan pääkaupunki México sijaitsee. Laakson pituus etelästä pohjoiseen on noin 80 kilometriä ja leveys itä–länsisuunnassa 60 kilometriä. Laakso sijaitsee tropiikissa, mutta koska se on 2 240 metrin korkeudessa, vuotuinen keskilämpötila on 16–18 astetta, ja vaihtelut ovat melko vähäisiä. Talvella kylmimpinä kuukausina on yöpakkasta ja kuuraa maassa. Sadekausi kestää usein maaliskuun lopulta lokakuun lopulle, ja silloin sataa keskimäärin 80 prosenttia vuotuisesta 850 millimetrin sademäärästä. Tämän vuoksi seutu on melko kosteaa.


title: Meksikon laakso

text: Meksikon laakso on tunnettu mesoamerikkalaisena kulttuurikeskuksena. Siellä ollut viljava maa mahdollisti monien suurten intiaanien luomien esikolumbiaanisten sivilisaatioiden nousun. Ensin tuli teotihuacán, sitten tolteekit ja lopulta asteekit. Ennen espanjalaisten tuloa seudulla oli monia toisiinsa liittyviä järviä, Texcocojärvi, Chalcojärvi, Xochimilcojärvi, Zumpangojärvi ja Xaltocanjärvi.


title: Meksikon laakso

text: Meksikon laaksoon saapui varhain, viimeistään jääkauden lopuilla ehkä noin 13 000 vuotta sitten varhaisia suurriistan metsästäjiä. Suurriista pyydettiin loppuun noin 7000 eaa. mennessä, ja viljely alkoi saada jalansijaa noin 5000 eaa. alkaen. Noin 1250 eaa. olmeekit levittivät Meksikonlahden etelärannoilta vaikutteitaan tänne, minne syntyi niin sanottu Tlatilcon kulttuuri. Noin 100 eaa. alkoi Meksikon laaksossa kasvaa jättisuuri Teotihuacánin kaupunki, joka kasvoi 85 000, ehkä jopa 250 000 asukkaan suuruiseksi. Meksikon laakson väkiluku kasvoi vuosina 200 jaa. – 1200 jaa. muutamasta kymmenestä tuhannesta jopa kahteen miljoonaan. Toisten tietojen mukaan Meksikon laaksossa olisi 1500 eaa. ollut 5 000 asukasta, ja vuonna 1519 1–1,2 miljoonaa. Espanjalaisten tulo olisi romahduttanut väkiluvun pian 200 000:een. Noin 600 eaa. alueella oli 25 000 asukasta, 150 eaa. 125 000 asukasta, mutta 200 jaa. 60 000 asukasta. Noin 750 jaa. asukkaita oli 250 000 ja 1100 160 000 asukasta. Väkilukujen vähenemiset 100 eaa. – 150 jaa. ja 750–1150 jaa. selittyvät ehkä maataloutta tuhonneilla ilmastonmuutoksilla, maanjäristyksillä ja sodilla.


title: Meksikon laakso

text: Kasvu pohjautui muun muassa äärimmilleen tehostettuun kasteluviljelyyn ja vieraiden alueiden verottamiseen.


title: Meksikon laakso

text: Teotihuacánin noin 700 jaa. jälkeen tapahtuneen romahduksen jälkeen alueella vallitsi poliittinen hajaannus. Tolteekit perustivat valtakuntansa, joka luhistui ehkä chichimeekkien hyökkäyksiin tai kuivuuteen. Noin 1300-luvulla jaa. tepaneekit pitivät alueella valtaansa, kunnes asteekit kukistivat heidät 1400-luvun alkupuolella ja loivat suurvallan.


title: Elisabeth Nauclér

text: Charlotte Elisabeth Helene Nauclér (s. 7. maaliskuuta 1952 Eda, Värmlanti, Ruotsi) on ruotsalaissyntyinen ahvenanmaalainen entinen kansanedustaja ja juristi. Nauclér on Ahvenanmaan vaalipiirin ensimmäinen naiskansanedustaja. Hänen isänsä Per Nauclér on Värmlannin metsäsuomalaisia ja äitinsä Karen Nauclér (o.s. "Narvestad") norjalainen.


title: Elisabeth Nauclér

text: Nauclér opiskeli juristiksi Uppsalassa ja muutti ahvenanmaalaisen miehensä Ben Listherbyn kanssa Suomeen. Nauclér työskenteli pitkään Ahvenanmaan maakuntahallituksessa: ensimmäisessä virassaan hän aloitti vuonna 1979 ja työskenteli siellä aina vuoteen 2006, jolloin Nauclérin hoitama kansliapäällikön virka lakkautettiin. Nauclér sai Suomen kansalaisuuden vuonna 1981.


title: Elisabeth Nauclér

text: Nauclér valittiin eduskuntaan vuoden 2007 vaaleissa Ahvenanmaan porvarillisten puolueiden (C, FS, Lib. ja Ob.) muodostamalta Borgerlig Allians -yhteislistalta, joka sai 85,6 prosenttia äänistä. Nauclér sai 4 388 ääntä. Häntä ei valittu enää kansanedustajaksi vuoden 2015 vaaleissa.


title: Polymyosiitti

text: Polymyosiitti on tulehduksellinen lihassairaus. Tavallisesti potilaat ovat keski-ikäisiä tai vanhempia, ja naisilla sairaus on miehiä yleisempi.


title: Polymyosiitti

text: Polymyosiitin mahdollisia oireita ovat lihasheikkous, väsymys, heikentynyt rasituksen sietokyky, kipu, lihasten kosketusarkuus, nielemisvaikeudet, vatsaoireet ja toisinaan sydänperäinen oireilu. Yleisoireita ovat lisäksi kuumeilu ja pahoinvointi.


title: Polymyosiitti

text: Polymyosiittitulehdusta hoidetaan pääasiassa kortikosteroideilla. Mahdollisten liitännäissairauksien varhaisen havaitsemisen kannalta oleellista on myös potilaan seuranta.


title: Polymyosiitti

text: Polymyosiitin perimmäinen syy on tuntematon, vaikka autoimmuunitekijöillä, perimällä ja mahdollisesti viruksilla uskotaan olevan vaikutusta sen syntyyn.


title: Thulen lentotukikohta

text: Thulen lentotukikohta ( tai "Thule Air Base/Pituffik Airport") on Yhdysvaltain ilmavoimien pohjoisin tukikohta ja enklaavi Qaanaaqin kunnan sisällä Pohjois-Grönlannissa.


title: Thulen lentotukikohta

text: Tukikohta sijaitsee 1 118 kilometriä napapiiriltä pohjoiseen, 1 524 km pohjoisnavalta etelään ja noin 885 km magneettiselta pohjoisnavalta itään.


title: Thulen lentotukikohta

text: Thulen lentotukikohta sijaitsee aiemmin samalla paikalla sijainneen Dundasin kylän tilalla, ja kylä jouduttiin siirtämään Qaanaaqiin, kun tukikohtaa alettiin rakentaa. 1. tammikuuta 2005 tukikohdassa oli 235 asukasta.


title: Thulen lentotukikohta

text: Ensimmäiset sotilasrakennukset Thuleen rakennettiin toisen maailmansodan aikana, kun Yhdysvallat oli vuonna 1941 ottanut Grönlannin suojelukseensa, koska saksalaiset olivat miehittäneet Tanskan.


title: Thulen lentotukikohta

text: Vuonna 1961 20 kilometriä tukikohdasta koilliseen rakennettiin ennakkovaroitusjärjestelmän tutka "J-Site". Thulen väkiluku on enimmillään ollut noin 10 000. Tammikuussa 1968 miehitys tukikohdassa oli alle 3 370. Thulesta tuli Air Force Space Command tukikohta vuonna 1982.


title: Thulen lentotukikohta

text: Vuonna 1965 yhdysvaltalaiset kertoivat tukikohdassa varastoidun ydinaseita ilman Tanskan hallituksen tietoa tai halua. Tammikuussa 1968 tukikohdasta noussut B-52-pommikone syttyi tuleen ja putosi jään läpi mereen 12 kilometrin päässä lentokentästä. Vetypommien pelastustyötä vaikeutti se, että meri ehti jäätyä uudelleen ennen niiden löytämistä. Nykyisin suurin osa materiaalista on siivottu.


title: Thulen lentotukikohta

text: Thule, ja Grönlanti yleensäkin, on myös maailman nopeimpien tuulten koti. 8. maaliskuuta 1972 tuulen nopeudeksi mitattiin 333 km/h. Kiinnostavaa on myös, että Thule on ainoa ilmavoimien tukikohta, jolla on hinaaja. Hinaajaa käytetään jäävuorten siirtämiseen pois rannikolta, pois saapuvien ja lähtevien lentojen tieltä.


title: Thulen lentotukikohta

text: Tukikohdassa sijaitsee myös vuonna 1954 rakennettu Radio Mast Thule, korkein rakenne (378,3 m) napapiirin pohjoispuolella, läntisellä pallonpuoliskolla. Myös maailman pohjoisin syvänveden satama sijaitsee Thulessa.


title: Daniel Barbosa

text: Daniel Camargo Barbosa (22. tammikuuta 1930 – 13. marraskuuta 1994) oli Etelä-Amerikassa vaikuttanut sarjamurhaaja, joka surmasi alueella yli 70 tyttöä.